"Машъал-2"дан ишончли ғалаба\nКиритилган сана: 04.04.2017.\n"Машъал-2" ўз майдонида "Норин"ни қабул қилди ва 3:1 ҳисобида ишончли ғалабага эришди.\nУчрашувда тўла ташаббус ёш “Газчилар” томонида бўлди. 15 дақиқада Шахзод Убайдуллаев бирга-бир вазиятда дарвозани ишғол этди ва жамоамизни олдинга ҳисобда олиб чиқди 1-0. Биринчи бўлимда бошқа ҳисоб ўзгармади.\nИккинчи бўлимни “Машъал-2” жамоамиз ҳужумкор бошлади. 60 дақиқада Бобур Фарходов дарвозабоннинг қўпол хатосидан сўнг бўш қолган дарвозани ишғол этди 2-0.\nУчрашувнинг 70 дақиқасида Шаҳзод Убайдуллаевга нисбатан жарима майдончаси ичида ишлатилган қўполлик учун бош ҳакам 11 метрлик нуқтани белгилади. Бундан Муни Мирмухсин Юсупов унумли фойдаланди.\n71 дақиқада меҳмонлар дарвозабони Умид Ярбеков бош ҳакам шаънига номақбул сўзлар ишлатгани учун майдондан четлаштирилди. Ҳужумга зўр бериб ҳимояни унутиб қўйган “Машъал-2” жамоамизни 90 дақиқада Баҳодир Муртазоев жазолади 3-1.\nЎйинда бошқа ҳисоб ўзгармади ва биринчилик жамоамиз навбатдаги ишончли ғалабасини қўлга киритди.\nУшбу ғалабадан сўнг "Машъал-2" очколари 6 тага етди ва турнир жадвалида иккинчи поғонага кўтарилди.\nЭнди "Машъал-2" жамоамиз навбатдаги икки турини сафарда 13 ва 16 Апрел кунлари “Хоразм” ва “Орол” жамоаларига қарши ўтказади.\n15:30 «Машъал-2» (Муборак) – «Норин» (Хаққулобод) 3:1\nГол: Шахзод Убайдуллаев 15, Бобур Фарходов 60, МуниМирмухсин Юсупов 70, - Хумоюн Муртазоев 90.\nОгоҳлантириш: Жавлон Искандаров (32), Муни Мирмухсин Юсупов 53, Мухаммад Тошпўлатов (65).\nЧетлаштиришлар: Умид Ярбеков (71).


Обама саудиячиларни НАТО билан “дўстлаштирмоқчи”\n02:29 18 Июл 2018\n18:07 20.04.2016 (Янгиланган 20:32 20.04.2016) Ҳавола олиш\nБарак Обама Ар-Риёдга сафар уюштирди. У ерда АҚШ президенти Саудия Арабистони ва унинг қўшниларини НАТО билан ҳамкорлик қилиш масаласини муҳокама қилмоқчи. Айтишларича, гап ўта яқин ва деярли тенгҳуқуқли(гарчи, араблар бунга ишонмаса-да)ҳамкорлик ҳақида бориши кутилмоқда.\nТОШКЕНТ, 20 апр — Sputnik, Елена Супонина, МИА "Россия сегодня" учун. Обама Саудия Арабистонига ташриф уюштирди. Чоршанба куни у мамлакат қироли Салмон, унинг ўғли, тахт вориси шаҳзода Муҳаммад билан музокаралар ўтказади.\nПайшанба куни эса, АҚШ президенти Ар-Риёдда Форс қўлтиғидаги араб давлатлари раҳбарлари – олти нафар қирол билан умумий кенгаш ўтказишни режалаштирган.\nБойвачча араблар айни вақтда Америкадан ғашланиб қолгани учун, Барак Обама улардаги бу тунд кайфиятни тарқатиб юборувчи таклиф билан келган. АҚШ президентининг таклифи, арабларнинг Эронга нисбатан ҳадигини ҳам йўқотиш кучига эгалиги айтилмоқда.\nВаршавадаги НАТО саммити — Шарққа бурилиш\nОбама, гапнинг индаллосини айтганда, Саудия Арабистони ва унинг қўшниларини НАТОга қўшилишга даъват қилмоқда. Араблар, тенгҳуқуқли ҳамкор мақомига эга бўлмасликлари шубҳасиз; чунки “кутилмаган сюрпризларга” ишқивоз Туркиянинг ўзи ҳозирча ҳаммага етиб ортади. Гап янада яқин, ва деярли тенгҳуқуқли(гарчи араблар бунга ишонқирамаса-да) ҳамкорлик ҳақида бориши айтилмоқда.\nУшбу музокаралар натижалари, Варшавада бўлиб ўтадиган саммитнинг энг долзарб масаласига айланиши кутилмоқда.\nБу билан НАТО Россия чегарасига янада яқинлашишни кўзлаётгани кундек равшан.\nГап шундаки, Обама, шунчаки, иккинчи уринишни амалга оширмоқда. Бунга қадар, ўтган асрнинг тўқсонинчи йилларида, альянс араблар билан яқин муносабат ўрнатишга ҳаракат қилиб кўрган эди. Ушбу уринишлар эса, “араб баҳори” деб ном олган инқилоб туфайли тўхтаб қолганди. Мана энди НАТО Яқин Шарқ туфайли “янгиланиб” олишни кўзламоқда.\nҚироллар ва “оқсошни” хоҳламаётган ўрдак\nОлиб бораётган ташқи сиёсатига қараганда, Обама, араб шаҳзодаларига унчалик илтифотли эмас. Шаҳзодалар буни яхши билади, ва “саломга яраша алик” деганларидек, АҚШ раҳбарини ҳурмат қилишмайди. Фақат “бадавийларга хос нафратни” зўр бериб оқ ёпинчиқлар остида сақлайдилар.\nКелишмовчиликлар оз эмас, томонлар умумий йиғилишда баҳоси юз миллиард долларлик мавзуларда музокара олиб боришади (нефт ва қурол-яроғ мавзуси ҳам албатта четда қолмайди), шундай қилиб, четдан қаралганда, учрашув ҳар томонлама шоҳона кечиши аниқ.\nҚандай бўлмасин, қироллар билан учрашиш барибир ёқимли. Қироллар билан учрашиш “таъмини” тотган Обама, шу боисдир, бу мавзуни жума куни давом эттиришни кўзлаган. Фақат бу сафар учрашув манзили Буюк Британия бўлади.\nОбама Яқин Шарқ мамлакатларини қўллаб-қувватлашга ваъда берди\nЛондон яқинидаги Виндзор қасрида Барак Обама ва унинг рафиқаси Мишель қиролича Елизавета II билан тушлик қилишади. Учрашувдан бир кун олдин, яъни 21 апрелда қиролича 90 ёшни қарши олади, демакки, табриклаш учун баҳона бор. Кечроқ, пойтахтда, Кенсингтон саройида шаҳзода Гарри билан кечки нонушта бўлиб ўтади. Унгача Обама Буюк Британия Бош вазири билан расмий музокараларда қатнашишга улгуради.\nОбамани якшанба куни қучоқ очиб кутиб оладиган Германияда қироллар йўқ, “шоҳона муддат” — 11 йилдан бери ҳукуматга раҳбарлик қилиб келаётган Ангела Меркелнинг улардан нимаси кам?\nХуллас, Барак Обама бу турне билан ўзининг “оқсоқ ўрдак” эмаслигини, президентлик муддати тугаётган эса-да, ҳали кўп нарса унга боғлиқлигини айтмоқчи бўляпти. Обама юбораётган сигналлардан яна бири: Яқин Шарқ ва Европа бир-бирига шу қадар чамбарчас боғланишган-ки, АҚШ “ёрдамисиз” улар ҳеч нарса қилишолмайди гўё…\nОбаманинг Клинтон олдидаги “шарқона” қарзи\nБарак Обама ўзи президентлик қилган даврда АҚШнинг араб қироллари билан муносабати ёмон томонга ўзгарган деган гап тарихда қолишини хоҳламайди.\nБу “имижни” тўғрилаш эса, нафақат Обама балки, демократик партиядан президентликка номзод Хиллари учун ҳам жуда муҳим. Хилларига ғалаба қозонишда ёрдам бериш учун Обама бор кучини намойиш қилиб, бу борада ғалаба қозонмоғи керак. Ва у шунга интилмоқда.\nАммо ҳозирча ғалабадан ном-нишон йўқ. Аксинча, АҚШ ҳар қадамда кутилмаган вазиятларга дуч келмоқда.\nБарак Обама мунтазам равишда иккиланади, ва ўзи айтадиган чиройли гапларга зид ҳаракатларга йўл қўяди. Бир қарасангиз, у бутун дунёга ҳамма ёқдан, жумладан, Яқин ва Ўрта Шарқдан ўз ҳарбийларини олиб чиқиши ҳақида эълон қилади. Бир қарасангиз, ҳақиқатга дуч келгач, Америка ҳарбийларини яна ортга қайтаради – айни вақтда Афғонистон ва Ироқда, қолаверса, Сурия ва Ливияда худди шундай аҳвол юзага келган.\nБир қўлтиқда икки тарвуз тутган Обама\nАксарият араблар, биринчи навбатда Саудия Арабистони тобора мавқе жиҳатдан кучайиб бораётган Эрондан хавфсирайди. Обама эса Эронни танлаб, у билан муносабатларни яхшилай бошлади. Араблар уни шу учун ҳам кечиролмайди. Аммо АҚШга янги раҳбар тайинланса, вазият ўзгаришига умид қилиб, тарихнинг ушбу саҳифасини “ўтказиб юборишга тайёрдек” кўрсатишмоқда ўзини.\nАммо, Обама, янги сайловларга қадар форслардан кўнгли совиб, қилган хатосини англаши мумкин, дея тахминлар қилаётганлар ҳам йўқ эмас. Умуман олганда, йўлдан қайтиш ва ўзининг эски иттифоқдошларини сотиш у учун катта муаммо эмаслигини айтиш жоиз(Миср президенти Муборакни ёдга олайлик), демак, эронликлар қиёфасидаги янги йўловчилар ҳақида гапирмаса ҳам бўлади.\nReuters: Эрон долларга нефт сотишдан воз кечди\nШарқона тилда айтганда, Барак Обама бир қўлтиқда иккита тарвузни сиғдиришга уринмоқда, яъни араблар билан ҳам эронликлар билан ҳам ҳамкорликни сақлаб қолмоқчи. Келажакда эса, ишлар юришиб кетса, Саудия Арабистонини Эрон билан яраштириш орзуси ҳам йўқ эмас унда.\nҲозирча эса, Эроннинг ўрта узоқликдаги ракеталарни бирин-кетин синовдан ўтказаётганидан асаблари танг ҳолатга келган арабларни тинчлантириш учун, америкаликлар уларга ўзининг энг янги ракетага қарши мудофаа тизимларини таклиф қилишга тайёр.\nНАТО ва Форс кўрфази араб давлатлари ҳамкорлиги кенгаши ўртасидаги ҳамкорликнинг янги концепциясини қўрқувга қарши янги дори, деб аташ мумкин.


Santini Bar & Terrace ресторанининг очилиши\nИюнь ойининг охирида пойтахтимизда Santini номи остидаги яна бир янги маскан очилди. Масканда Ўрта ер денгизи мамлакатлари ошхонасининг муаллифлик менюси ва турлитуман ичимликлар тақдим этилган. Шунингдек, ресторан очиқ саҳна ва рақс учун махсус жой, ёзги террасага эга.\nРесторан ҳудудида 8 та очиқ беседкалар, 8 кишилик 7 та кичик хоналар ва 300 кишига мўлжалланган умумий зал мавжуд. Рестораннинг ички безаги европача услубда қилинган – балқит билан қопланган ўриндиқлар, суратлар билан безатилган девор ва табиий гуллар масканга янада чирой ва кўрк бағишлайди.\nОчилиш маросимига бағишланган тантанали кечада меҳмонларни 70-йиллардаги Италия услубида кийинган моделлар қарши олишди. Ҳар бир хоҳловчи инсон гуллар билан безатилган махсус фотоҳудудда суратга тушиши мумкин эди.\nОчилиш кунига бағишлаб, бош ошпаз махсус меню тайёрлади. Таомномадан турли хил газаклар, занжабил соусидаги бузоқ гўшти, сабзавотли сальса билан грилда тайёрлаган форель ва десерт учун майин мевали консоме ўрин олган.\nБош ошпаз Олег Рахимов, турли хил таъмлар билан тажрибалар ўтказиб, махсус менюни ташкил этди. Менюда Вагю номли япон мол гўшти, қирол краби, американча ва австралийча мармар стейклар, лобстер думи ва бошқа таомлар тақдим этилган. Янги ошпазлик ғояларини қидирган ҳолда, Олег денгиз ва ўзбек миллий таомларини уйғунлаштиришга ҳаракат қилади. Жаҳон стандартларига тўғри келадиган масаллиқларни танлаб олибгина таом таёрлашади.\nКечанинг мусиқий муҳитини Matin Band гуруҳи яратиб берди.\nҲуршид Иногамов, Matin Band\n«Ресторан катта ва очиқлиги жуда ёқди. Оилам билан келиш учун жуда яхши маскан экан деб ўйлайман. Таомларни ҳали татиб кўрмадим, аммо интерьери мени ҳозирданоқ жалб этди».\nКечанинг кульминацион нуқтаси – махсус меҳмон Севара Назархоннинг чиқиши бўлди. Севара ўзбек, рус ва француз тилида қўшиқ ижро этди. «Юр муҳаббат», «Только у любимой», «Je t’aime» каби тароналар ташриф буюрганларни таом тановвул қилишдан чалғитиб, мусиқа оламига шўнғишга мажбур этди.\n«Ресторандаги муҳит ўзига ром этди, энг асосийси бугун ажойиб томошабинлар йиғилган. Бу маскан гуллаб, яшнанишини тилаб қоламан. Асосийси бу ерда фақат яхши ва эсда қоларли учрашувлар бўлсин. Таклиф учун катта рахмат».\nМанзил: Юнусобод тумани, Қоронкўл кўчаси, 88\nНашр санаси: 06-07-2017


“Ақраб” арабча сўз бўлиб, “чаён” деган маънони билдиради. Чаённинг одати — ниш урмоқ, дейдилар. Зеро, бу ой, одатда, ўзининг совуқ об-ҳавоси билан ажралиб туради. Шунинг учун унинг иссиқ келишидан кўп ҳам умидвор бўлмаслик керак. “Мезон ўтди, ёмғиридан нам қолди, ақраб кирди, илиқ кунлар кам қолди”, деган мақолда айнан шунга ишора қилинган.\nБироқ табиат ошуфталари йилнинг энг гўзал ва ёқимли палласи айнан ақрабга тўғри келишини эътироф этишади. Чиндан ҳам, бу пайтга келиб, теварак-атроф янада гўзаллашиб кетади. Офтобнинг танага хуш ёқувчи тафти кишига ҳузур бағишласа, куз ёмғирлари қалбингизга ўзгача завқ-шавқ улашади. Айниқса, дов-дарахтларнинг барглари турфа тусда товланиб, майингина эсаётган шабада таъсирида дув-дув тўкилиши ва пойингизга хазонрезгидан олтин гилам тўшашига нима етсин!\nБироқ ақраб манзаралари қанчалик ёқимли бўлмасин, унинг ўзгарувчан ҳавоси кузнинг поёнига етаётганидан, қишга ҳозирлик кўриш зарурати келганидан огоҳ этаверади. Халқ мақолида бежиз “Ақраб келар ақириб, совуқларни чақириб”, дейилмаган-да.\nКўп йиллик кузатишларга қараганда, баъзи йилларда ақраб ўзининг илиқ ҳавоси билан барчани сийласа, айрим пайтларда авзойи бузилиб, деҳқону боғбонларни шошириб қўяди. Ахир ҳали дала ва боғларда етиштирилган неъматлар тўлиқ йиғиштириб олинганича йўқ.\nАйтишларича, “Ақрабнинг раҳми келса — куз, қаҳри келса — қиш” бўлармиш. Бунинг маъноси шуки, унинг қуёшли кунлари — ғанимат. Ҳарорат зумда ўзгариб, ёғингарчиликлар бўлиши, ёмғир ёғиб, қорга айланиши, қиш-қировли кунларга уланиб кетиши ҳеч гап эмас.\nБуни чуқур англаган деҳқон ва соҳибкорларимиз ақрабнинг инжиқликларига доимо чап беришади. Гап шундаки, бу ой кириши билан кузги картошка, мева-сабзавот, полиз ва бошқа маҳсулотлар йиғиштириб олинади. Кузнинг илк кунларида ерга қадалган буғдой уруғини майсалатиш, ток, анжир ва анорни кўмиш пайидан бўлишади, бошқа дарахтларга эса шакл берилади. Шу тариқа дала юмушлари саранжомланади.\nБоғбонларнинг ушбу ойда бажарадиган муҳим тадбирларидан яна бири, бу — кузги кўчат ўтқазиш. Нега деганда, ҳозир дов-дарахтлар танасидаги обиҳаёт ҳаракати секинлашиб, улар қишки уйқуга кетиш арафасида турибди. Бу эса ниҳолларнинг тезда тутиб кетишида асқатади.\nШундан келиб чиқиб, юртимиз деҳқонлари айни паллада ерларни шудгорлаш юмушларини жадаллаштиришган. Улар бу муҳим агротадбирни ой охирига қадар якунлаб, заминга яхоб суви беришади. Ана шунда тупроқ таркиби янада яхшиланиб, зарарли ҳашаротлар йўқолади.\nАқраб барча учун сарҳисоб қилиш, остона қоқиб турган қиш мавсумига тайёргарлик кўриш ойидир. Шу боис у кириши билан ҳамманинг ёдига беихтиёр мана бу халқ мақоли тушади: “Инсон борки, омборига қарасин, топганлари қишга ярасин”.\nМазкур рукндаги бошқа мақолалар: « Қўшимча тармоқ ва янги имконият\tМаҳсулот сифатини дастгоҳлар назорат қилади »


Шавкат Мирзиёев ИҲТ саммитида асосий йўналишлар бўйича таклифлар берди.\nЎзбекистон президенти Шавкат Мирзиёев 28 ноябрь куни Ашхобод шаҳрида ўтган Иқтисодий ҳамкорлик ташкилотининг (ИҲТ) 15-саммити ишида иштирок этди.\nТуркманистон президенти Гурбангули Бердимуҳамедов раислигида ўтган тадбирда Озарбойжон президенти Илҳом Алиев, Покистон президенти Ориф Алвий, Тожикистон президенти Имомали Раҳмон, Туркия президенти Ражаб Тоййиб Эрдўған, Эрон президенти Иброҳим Раисий, Қирғизистон президенти Садир Жапаров, шунингдек, Қозоғистон бош вазири Асқар Мамин ва ИҲТ бош котиби Ҳусрав Нозирий ҳам иштирок этди.\nЎзбекистон раҳбари ташкилот доирасида кенг қамровли алоқаларни янада ривожлантириш тарафдори эканини таъкидлади.\n«500 миллиондан ортиқ аҳоли яшайдиган, улкан бозорга эга бўлган мамлакатларимизнинг савдо ва инвестиция соҳаларидаги катта имкониятларидан тўлиқ фойдаланиш зарур. Қабул қилинган «ИҲТ истиқболлари – 2025» концептуал дастури асосида, мамлакатларимиз ўртасида савдо-иқтисодий ва инвестиция алоқаларини янада кенгайтириш ва энг муҳими, амалий натижадорликка эришиш мақсадга мувофиқдир», деди президент.\nШу муносабат билан ташкилот доирасида янгиланган ва кенг қамровли Савдо битимини ишлаб чиқиш ва қабул қилиш таклиф қилинди. Мазкур ҳужжатда савдо тўсиқларини бартараф этиш, божхона тартибларини рақамлаштириш ҳамда ҳозирги вақтда долзарблиги тобора ошаётган электрон савдони кенг тадбиқ этиш масалалари ўз ифодасини топиши зарур.\nЯна бир муҳим йўналиш – минтақадаги мавжуд транспорт йўлакларидан унумли фойдаланиш ва янгиларини яратиш.\n«Ушбу мамлакат кун сайин оғир гуманитар инқирозга кириб бормоқда, – деди Шавкат Мирзиёев. Халқаро ҳамжамият, жумладан, яқин қўшнилар ёрдамисиз афғон халқи якка ҳолда бу қийин синовлардан ўта олмайди.\nШунингдек, Афғонистон билан минтақавий аҳамиятга эга бўлган йирик савдо, транспорт ва энергетика лойиҳаларини амалга ошириш ишларини изчил давом эттириш тарафдоримиз», деди президент.


Айрим қарорларга ўзгартириш ва қўшимчалар киритилди — Review.uz\nКиритилган ўзгартиришларга кўра, экспорт қилувчиларнинг автомобиль, ҳаво ва темир йўл транспортида экспортга ташиш, шунингдек, гаров сифатида суғурта хизматларидан фойдаланганда суғурта мукофоти тўланади.\nКиритилган ўзгартиришларга кўра, қуйидаги харажатлар Инвестициялар ва ташқи савдо вазирлиги ҳузуридаги Экспортни рағбатлантириш агентлигига ажратиладиган субсидиялар ҳисобидан компенсация қилинади:\nэкспорт қилувчиларнинг автомобиль, ҳаво ва темир йўл транспортида экспортга ташиш, шунингдек, гаров сифатида суғурта хизматларидан фойдаланганда суғурта мукофотини тўлаш;\nмева-сабзавот маҳсулотларини экспорт қилувчиларнинг қишлоқ хўжалиги бирлашмалари аъзоларини янги технологияларга ўргатиш;\nагротехник тадбирлар мониторинги ва маркетинг тадқиқотларини ўтказиш;\nваколатли органларнинг маҳсулотларни экспорт қилиш учун зарур бўлган рухсатнома ва сертификатларини расмийлаштириш.\nШунингдек, қарор билан Вазирлар Маҳкамасининг “Маҳсулотни экспорт қилишда ташиш харажатларини Ўзбекистон Республикаси Давлат бюджети маблағлари ҳисобига компенсация қилиш тартиби тўғрисидаги низомни тасдиқлаш ҳақида”ги 660-сон қарори ўз кучини йўқотди.


Аёлларимиз риоя қилиши керак бўлган баъзи этикет қоидалари\nоила учун қовурмоқ ширин болалар учун иссиқ таом нонушта дармондори фойдали сабзавотли тез пишадиган пирог энди ўрганувчиларга мевали оригинал байрам учун муаллифлик ошхонаси шарқ ошхонаси парҳезли осон духовка\nмаслаҳат саломатлик шинам таом тана парвариши кийим овқатланиш ошхона идиш кир ювиш бувиларимиз маслаҳати дизайн соч парвариши тозалаш тоза ҳаво йиғиштириш кийим парвариши тозалик дазмол шинам\nБугун аёлларимиз нафақат пазанда уй бекаси, ёки меҳрибон она, балки жамиятнинг фаол етакчилари, ишбилармонлари, рахбарлари, идоранинг моҳир иш юритувчилари сифатида иқтисодиётнинг барча жабҳаларида фаолият олиб боришмоқда.\nТурли музокаралар-у, битимлар тузишда одатда тушлик ёки бир финжон қахва қўйилган стол атрофида суҳбат олиб борилади. Ўолаверса оддий дугоналар учрашувида ҳам ноқулай ахволга тушиб қолиш ҳеч гап эмас. Бунда баъзи саволлар юзага келиши мумкин: Стол атрофида тиш тозалагичдан фойдаланиш мумкинми? Ресторанга келганингизда сумкангизни қаерга қўйиш керак? Театрга ёки кинога борганда ўз жойингизга қандай ўтиш мумкин? Биз шу каби саволларга жавоб бериш мақсадида турли ҳаётий вазиятларда ўзингизни тўғри тутишингизга ёрдам берувчи бир неча этикет қоидаларини тайёрладик.\n1. Ресторанга борганингизда тарелка устидаги газламали салфеткани дарҳол тиззангизга қўйманг. Аввал буюртма беринг. Официант дастлаб сиз буюртирган ичимликни олиб келади. Биринчи овқатни келтиришганидан сўнг салфеткани иккига буклаб тиззангизга қўйинг. Ушбу кичкина газламали салфетка бор йўғи 3 та нарса учун мўлжаланган:\n– кийимингизни доғ ва майда ушоқлар тушишидан ҳимоя қилиш, овқат ёки ичимлик теккан бармоқларингизни артиш ҳамда сув ичишдан олдин оғзингизни артиш учун.\nОвқатланишни тугатиб, салфеткани тиззангиздан олиб уни тарелканинг чап томонига қўйинг.\n2. Овқатланаётганизда тишларингиз орасига нимадир кириб қолса, стол устидаги тиш тозалигични олиб оғзингизни очиб тишингиздаги нарсани олиб ташлашга шошманг. Бу ишни фақат столдан нарида, қўл ювиш хонаси каби жойларда амалга оширинг. Қолаверса, стол атрофида таблетка қабул қилиш, сочларни тўғрилаш, лаб бўёғидан фойдаланиш ҳам одобдан эмас.\n3. Кўчада шаррос ёмғир ёққанда одатда ишхонамиз ҳўл соябонларимизни қуритадиган жойга айланади. Аммо соябонингизни катта очиб ишхонада ёки меҳмонда қуритиш яхши иш эмас. Бундай ишни уйда бажарган маъқул. Ўолган барча жойларда махсус хоналардан фойдаланинг ёки шунчаки, соябонни илиб қўйинг.\n4 Театрда ўз жойингизга ўтаётганингизда сиздан аввал келиб ўтирганларга қараган ҳолда ҳаракатни амалга оширинг. Агар хоним эркак ҳамроҳлигида бўлса, аёл эркак ортидан юриш керак. Ахир ноқулайликлар учун айнан эркак киши узр сўрайди.\n5. Агар ресторанга ташриф буюрган пайтингизда сизни столингизгача официант кузатиб қўйса бунда официант, хоним, эркак кетма-кетлиги тартибида юрилади. Официант йўқлигида эса залга олдинда эркак киши ва унинг ортидан хоним кириши керак.\n6. Умр йўлдошингиз билан сайрга чиққан пайтингизда ёҳуд бирга бирор жамоат жойига борганингизда, агар умр йўлдошингиз сизга нотаниш киши билан сўрашса, сиз ҳам албатта салом беринг.\n7 Ресторанга келган аксарият хонимлар сумкаларидан айро ўтира олишмайди. Баъзилар уни тиззаларига ёки ўзлари ўтирган стулга қўйишади ва стулнинг бир учига ўтиришади. Бироқ бу нотўғри. Агар хонимнинг сумкаси кичик ўлчамда бўлса, уни яхшиси тўғридан-тўғри столга қўйиш мумкин. Катта ўлчамдаги сумкаларни эса стул орқасига илиш, ёки ушбу мақсадлар учун мўлжалланган кичкина стулчадан фойдаланган маъқул.\n8. Йўталиш ёки аксиришга тўғри келиб қолса албатта салфеткалар билан оғзингизни тўсинг.\n9. Овқатни чайнаётганда гапирмасликка ҳаракат қилинг.\n10. Агар сиз мезбон бўлсангиз биринчи бўлиб овқатни тугагунча ейиш ҳам одобдан эмас.\n11. Иш юзасидан учрашув бўлганда фақат энг зарур вақтларда қўл телефонингиздан фойдаланинг. Смартфонга келган хатларни ўқиб ўтиришингиз ҳамроҳингизга ёқмаслиги мумкин. Иложи борича диққатингизни ёнингиздаги одам билан суҳбатга қаратинг.\nТеглар: таом кийим овқатланиш


Англияда симуляция ишлатганлар учун кескин чоралар кўрилади\n10:25 / 01.08.2017\nАнглия футбол ассоциацияси янги мавсумдан бошлаб, учрашув давомида симуляция ишлатган футболчилар учун қатъй чоралар кўради. Ташкилот бу каби жазолар футболчиларни ҳакамни алдашдан тийилишга мажбур қилади, деб ҳисобламоқда.\nБу каби ҳолатлар симулятнинг рақибга қизил карточка кўрсатилишига олиб келганда (жумладан иккинчи сариқ туфайли қизил карточка кўрсатилганда – Tribuna.Uz изоҳи), ёки пенальти белгиланганда кўриб чиқилади.\nХабар қилинишича, симуляция эҳтимоли бор вазиятлар махсус комиссия томонидан ўйин тугаганидан сўнг 48 соат мобайнида кўриб чиқилади. Комиссия таркибига собиқ футболчи, ҳакам ва мураббийлар киритилади. Дисквалификация бўйича қарор бир овоздан қабул қилинганидагина кучга киради.\nШунга ўхшаш қоидалар Шотландияда аллақачон жорий этилган, аммо у ерда дисквалификация қарори бир кишига боғлиқ бўлади.\nАнглияда янги қоидалар 4 августдан, нуфузи бўйича иккинчи лига саналган чемпионшипнинг 1-туридан бошлаб кучга кириши режалаштирилган.\nсимуляция Англия футбол ассоциацияси\n«Буюк актёр» Данко Лазович. Венгрия чемпионатидаги спектакль\nАПЛда футболчилар симуляция учун дисквалификация қилинади\nМоуриньо Погбанинг симуляциясидан кейин трибунага ҳайдалди


Мўътабар Тожибоева учун яна бир мукофот - 7 Марта 2009 - Ҳимоячи\nДушанба, 12.04.2021, 23:33\nГлавная » 2009 » Март » 7 » Мўътабар Тожибоева учун яна бир мукофот\nАмерика давлат департасҳментидан маълум қилишларича, «Жасорат кўрсатгани учун аёлларга аталган ҳалқаро мукофот», Мўътабар Тожибоевага шахсан АҚШ Давлат котиби Ҳиллари Клинтон хоним топмонидан топширилади.\nБироқ, Тожибоеванинг Ғарбда олган мукофотлари – ҳусусан ўтган йилнинг кузида Швейцарияда олган Мартин Энналс Мукофоти ва унга Францияда Француз Республикаси инсон ҳуқуқлари мукофотининг топширилиши – унинг сўзларига кўра, Ўзбекистон ҳукуматининг унга бўлган муносабатини ўзгартиргани йўқ.\nУлар душманлигича қолишмоқда, унинг ҳар бир отган қадамини, мамлакатлар бўйлаб эркин ҳаракатини, мустақил матбуот билан алоқаларини назорат қилишга ҳаракат қилишмоқда, дейди ҳукуматнинг ўзига нисбатан муносабатлари ҳақида Тожибоева.\n«Бу хушёр назорат, бошқа сўз билан, эрксизлик, ва соғлиғимнинг жиддий издан чиқиши менинг инсон ҳуқуқи фаолиятимга қайтишимга ҳалақит беради, - дейди Тожибоева, - гарчи менинг олдимга гуруҳ гурух одамлар коррупция ва ўзбошимчаликлардан шикоят қилиб келишмоқда, кўзёш тўкишмоқда».\nБироқ, Тожибоеванинг фаолияти жуда чекланганига ва ҳукуқ ҳимояси билан ҳали шуғулланмаётганига қарамай, Ўзбекистон ҳукумати унга ва унинг ҳамкасбларига қарши қоралаш кампаниясини давом эттиришмоқда.\nШундай қилиб, шу йилнинг февралида Тошкентда чиқадиган, ҳукуматпараст “Ўзбекистон янгиликлари” газетаси, Тожибоева ва бошқа ҳукуқ ҳимоячилари ҳамда журналистлар ҳақида, уларни террорчи ва экстремистларнинг ёрдамчилари қиёфасида акс эттирувчи мақола чоп қилди.\nТожибоева, қисман, ушбу мақолаларда, гўёки 2005 йилнинг 13 майида Андижонда ”теракт” содир этган террорчиларнинг йўлбошчиси сифатида акс эттирилади. Маълум бўлишича, Тожибоева, Андижондаги қирғин кунларида, Марғилонда уй қамоғида ўтириб, ўша ердан телефон орқали террорчилар ҳаракатини бошқарган экан.\nГазета ҳатто Тожибова ўзининг сафдошларига қандай қилиб Ўзбекистондаги конституцион тузумни ағдариш кераклиги ҳақида қўнғироқ қилган телефон рақамларигача келтиради.\n«Кўряпсизми, Ўзбекистонда қанақа аҳвол! Қўрқитиш, таъқиб ва ҳибсга олишлар бир лаҳза ҳам тўхтаётгани йўқ. Кейинги икки йил ичида Тошкентда Дилмурод Сайиднинг ва Андижонда Кушонбек Усмонларнинг ҳибсга олининг бунинг исботидир», - дейди Тожибоева.\nМаълум бўладики, товламачиликда айбланиб, икки йилу саккиз ой қамоқда ўтириб 2008 йилнинг июнида менинг озод қилинишим, бу менинг бир ўзим эришган нарсадир, бироқ Ўзбекистондаги бошқа одамларга муносабат заррача бўлсин ўзгармаган экан, дейди у.\nБироқ, барибир, унинг дунё томонидан эҳтироф этилиши, у чиқаётган баланд минбарлар, инсон ҳуқуқлари соҳасида дунёдаги энг юксак мукаофотларга сазовор бўлиш, унга яна бир бор Ўзбекистон ҳақида, маҳкумликдаги диссидентлар ҳақида гапириш имконини беради.\n«Мен АҚШдан Ўзбекистон билан муносабатларда инсон ҳукуқларига жиддий эътибор беришини сўрайман, токи мамлакатда шахс ҳуқуқлари ҳимоясининг муайян даражасига эришилмас экан, на сиёсий, на иқтисодий ривожланиш ҳақида гап бўлиши мумкин эмас», - деди Тожибоева.\n«Президент Барак Обаманинг янги маъмурияти ўзининг Ислом каримов билан муносабатларини қуришни сиёсий маҳкумларнинг озод этилишини талаб қилишдан бошлаши лозим, мен Вашингтонда айнан шу ҳақда гапираман», - дея қўшимча қилди ўзбек ҳуқуқ ҳимоячиси.


Лофел – Meducate.uz – Дорилар ҳақида маълумотлар ўзбек тилида\nHome Йўриқномалар Лофел\nПрепаратнинг савдо номи: Лофел\nДори шакли: вена ичига инфузия учун эритма 500 мг/100 мл.\nфаол модда: 500 мг левофлоксацинга эквивалент левофлоксацин гемигидрати;\nёрдамчи моддалар: сувсиз декстроза, натрий гидроксиди, хлорид кислотаси, инъекция учун сув.\nТаърифи: тиниқ, сариқ рангли, механик киритмалардан ҳоли бўлган эритма.\nФармакотерапевтик гуруҳи: антибактериал синтетик восита (фторхинолонлар гуруҳи)\nЛевофлоксацин – фторхинолон, кенг таъсир доирасига эга бактерицид восита. Таъсир механизми бактиериал ДНК репликацияси, транскрипцияси, тикланиши ва рекомбинацияси учун зарур бўлган ферментлар – бактериал топоизомераза IV ва ДНК-гиразани (топоизомераза II) ингибиция қилиниши билан боғлиқ.\nМикробларга қарши фаоллиги:\nIn vitro шароитда левофлоксацин граммусбат ва грамманфий микроорганизмларга нисбатан кенг микробларга қарши фаоллик намойиш қилади.\nЛевофлоксацин ва бошқа фторхинолонлар орасида кесишган резистентлик аниқланади, лекин бошқа фторхинолонларга резистент микроорганизмлар, левофлоксацинга сезгир.\nIn vitro ва клиник шароитларда препарат қуйидаги микроорганизмларга нисбатан энг самарали:\nАэроб грамманфий микроорганизмлар: Enterobacter cloacae, Legionella pneumoniae, Escherichia coli, Moraxella catarrhalis, Haemophilus influenzae, Proteus mirabilis, Haemophilus parainfluenzae, Pseudomonas aeruginosa, Klebsiella pneumoniae, Acinetobacter baumannii, Klebsiella oxytoca, Bordetella pertussis, Proteus vulgaris, Enterobacter agglomerans, Acinetobacter calcoaceticus, Morganell morganii, Citrobacter diversus, Providencia rettgeri, Citrobacter freundi, Providencia stuartii, Enterobacter aerogenes, Pseudomonas fluorescens, Enterobacter sakazakii, Serratia marcescens.\nАэроб граммусбат микроорганизмлар: Enterococcus faecalis (кўпчилик турлари ўртача сезувчанликка эга), Staphylococcus aureus (метициллинга сезгир турлари), Staphylococcus epidermidis (шу жумладан пенициллинга резистент штаммлари), Streptococcus agalactiae, Streptococcus pneumoniae, Streptococcus pyogenes, Viridans group streptococci.\nАнаэроб микроорганизмлар: Clostridium perfringens.\nБошқа микроорганизмлар: Chlamydia pneumoniae, Chlamydia trachomatis, Mycoplasma pneumoniae, Mycoplasma hominis, Ureaplasma urealyticum, Mycobacterium spp., Mycobacterium leprae, Mycobacterium tuberculosis, Ricketsia spp.\nЛевофлоксациннинг фармакокинетикаси бир текис характерга эга. 500 мг препарат вена ичига инфузия қилинганидан кейин плазмадаги чўққи концентрациясига 60 минут давомида эришилади ва 6,2 мкг/мл ни ташкил қилади. Максимал концентрациясига (Тmax) эришиш вақти 1,0±0,1 соатни, ярим чиқарилиш даври (Т1/2) – 6,4±0,7 соатни ташкил қилади. Вена ичига бир марта ва кўп марта юборилганида тахминий тақсимланиш ҳажми шу доза юборилганидан кейин 89-112 л ни ташкил қилади.\nОрганизмнинг тўқималари ва суюқликларига: ўпка, бронхлар шиллиқ қавати, сийдик-жинсий тизими аъзолари, суяк тўқимаси, балғам, орқа мия суюқлиги; лейкоцитлар, макрофагларга яхши киради. Левофлоксациннинг ўпка тўқимасидаги концентрацияси қон плазмасидагига қараганда 2-5 марта юқори. Қон плазмаси оқсиллари билан боғланиши – 30-40%. 500 мг левофлоксацин суткада 2 марта юборилганидагина аҳамиятсиз тўпланиши аниқланади.\nБуйрак клиренси умумий клиренсининг 70% ни ташкил қилади.\nПрепарат қисман метаболизмга учрайди. Жигарда катта бўлмаган қисми оксидланади ва/ёки дезацетилизацияга учрайди. Асосан калавалар фильтрацияси ва найчалар секрецияси йўли билан буйраклар орқали чиқарилади. Ўзгармаган холда буйраклар орқали 24 соат давомида тахминан 70% ва 48 соатда – 87% чиқарилади; фаол бўлмаган метаболитлари кўринишида 5% дан камроғи 48 соат давомида чиқарилади.\nАлоҳида гуруҳ беморлар:\nБуйрак етишмовчилиги. Буйрак фаолиятини бузилиши бўлган беморларда левофлоксациннинг плазмадан ярим чиқарилиш даври ошган, бу ҳолат тўпланишдан сақланиш учун дозага тузатиш киритишни талаб қилади. Левофлоксацин организмдан гемодиализ ёки давомли амбулатор перитонеал диализ йўли билан чиқарилмайди.\nЖигар етишмовчилиги. Жигар фаолиятини бузилиши левофлоксациннинг метаболизмига аҳамиятли таъсир кўрсатмайди.\nЛОР-аъзоларининг инфекциялари (шу жумладан ўткир юқори жағ синусити);\nқуйи нафас йўлларининг инфекциялари (шу жумладан сурункали бронхитни зўрайиши, касалхонадан ташқари пневмония);\nсийдик чиқариш йўллари ва буйракларнинг инфекциялари (шу жумладан ўткир пиелонефрит);\nжинсий аъзоларнинг инфекциялари;\nтери ва юмшоқ тўқималарнинг инфекциялари (йиринглаган атеромалар, абсцесс, фурункулез);\nинтраабдоминал инфекцияда қўлланади.\nВена ичига томчилаб, секин, 500 мг (100 мл инфузион эритма) камида 60 минутда суткада 1-2 марта юборилади.\nБуйрак фаолияти нормал бўлган беморларда турли кўрсатмаларда препаратнинг қуйидаги дозалари қўлланади:\nКўрсатмалар Доза Давомийлиги (кунлар)\n1 Тери ва юмшоқ тўқималарнинг инфекцион касалликлари 500 мг\nсуткада 2 марта 7-14 кун\n2 Касалхонадан ташқари пневмония 500 мг\nсуткада 1-2 марта 7-14 кун\n3 Сурункали бронхитни зўрайиши 250-500 мг\nсуткада 1 марта 7-10 кун\n4 Ўткир юқори жағ синусити 500 мг\nсуткада 1 марта 10-14 кун\n5 Сийдик чиқариш йўлларининг асоратланган инфекциялари (шу жумладан ўткир пиелонефрит) 250 мг\nсуткада 1 марта (касалликни оғир кечишида дозани ошириш мумкин) 7-10 кун\n6 Сийдик чиқариш йўлларининг асоратманмаган инфекциялари 250 мг\nсуткада 1 марта 3 кун\n7 Сепсис 500 мг\n8 Интраабдоминал инфекция 500 мг\nсуткада 1 марта (анаэроб флорага таъсир қилувчи антибактериал препаратлар билан мажмуада) 7-14 кун\nБуйрак фаолиятини бузилиши бўлган пациентларда препаратни дозалаш:\nДозалаш тартиби Суткада 250 мг Суткада 500 мг 12 соатда 500 мг\nКреатинин клиренси Дастлабки доза\n50-20 мл/мин Кейин 125 мг/24 соат Кейин 250 мг/24 соат Кейин 250 мг/12 соат\n19-10 мл/мин Кейин 125 мг/48 соат Кейин 125 мг/24 соат Кейин 125 мг/12 соат\n<10 мл/мин (шу жумладан гемодиализ ва доимий амбулатор перитонеал диализда) Кейин 125 мг/48 соат Кейин 125 мг/24 соат Кейин 125 мг 24 соат\nДаволаш давомийлиги касалликнинг тури ва кечишини оғирлигига боғлиқ, максимал давомийлиги – 14 кун. Ўткир яллиғланиш симптомлари камайганидан ва ҳарорат нормаллашганидан кейин левофлоксацин билан даволаш яна, энг камида 48-72 соат давом эттирилади. Кейин иккала юбориш йўлининг эквивалентлигини хисобга олиб, препаратни ичга қабул қилишга ўтиш мумкин.\nКекса ёшдаги пациентлар учун, креатинин клиренсининг паст холларидан ташқари, ҳолларда дозалаш тартибини ўзгартириш талаб қиланмайди.\nОвқат ҳазм қилиш тизими томонидан: кўнгил айниши, қусиш, диарея, анорексия, абдоминал оғриқлар, сохтамембраноз колит, “жигар” трансаминазалари фаоллигини ошиши, гипербилирубинемия, гепатит, дисбактериоз.\nЮрак-қон томир тизими томонидан: артериал босимни пасайиши, қон томири коллапси, QT интервалини узайиши, тахикардия, жуда кам ҳолларда – ҳилпилловчи аритмия.\nМоддалар алмашинуви томонидан: гипокалиемия (иштахани ошиши, кўп терлаш, асабийлик, қалтираш).\nНерв тизими томонидан: бош оғриғи, бош айланиши, кучсизлик, уйқучанлик, уйқусизлик, парестезиялар, тремор, хавотирлик, қўрқув, галлюцинациялар, онгни чалкашиши, депрессия, харакат бузилишлари, тиришишлар.\nСезги аъзолари томонидан: кўриш, эшитиш, хид сезиш, таъм ва тактил сезувчанликни бузилиши.\nТаянч-ҳаракат аппарати томонидан: артралгия, миалгия, пайларни узилиши, мушак кучсизлиги, рабдомиолиз, тендинит.\nАллергик реакциялар: қичишиш, терининг гиперемияси, тери ва шиллиқ қаватларни шиши, эшакеми, хавфли экссудатив эритема (Стивенс-Джонсон синдроми), токсик эпидермал некролиз (Лайелл синдроми), бронхоспазм, бўғилиш, анафилактик шок, аллергик пневмонит, васкулит.\nМаҳаллий: оғриқ, юбориш жойида қизариш, флебит.\nБошқалар: порфирияни зўрайиши, фотосенсибилизация, турғун иситма, суперинфекцияни ривожланиши.\nЛевофлоксацинга, бошқа хинолонларга ёки дори воситасининг алоҳида компонентларига шахсий ўта юқори сезувчанлик; марказий нерв тизимини бузилишлари (тутқаноқ, церебрал атеросклерознинг оғир шакли), хинолонлар билан илгари ўтказилган даволашда пайларни шикастланиши;\nҳомиладорлик ва лактация даври; болалар ва 18 ёшгача бўлган ўсмирларда қўллаш мумкин эмас.\nПрепаратни буйраклар фаолиятини ёндош пасайиши бўлишини юқори эҳтимоли туфайли, кекса ёшдаги шахсларда, глюкозо-6-фосфатдегидрогеназа танқислигида эҳтиёткорлик билан қўллаш керак.\nЛевофлоксацин циклоспориннинг ярим чиқарилиш даврини оширади.\nЛевофлоксациннинг чиқарилишини циметидин, пробеницид ва найчалар секрециясини блокловчи дори воситаларининг таъсири остида секинлашади.\nНостероид яллиғланишга қарши препаратлар ва теофиллин: левофлоксацин билан бирга қўлланганида тиришишга тайёрликни оширади.\nК витамини антагонистлари бир вақтда қўлланганида, қон ивишини назорат қилиш керак.\nГлюкокортикостероидлар: пайларни узилиш хавфини оширади.\nАнтидиабетик препаратлар: қондаги глюкоза даражасини қатъий назорат қилиш керак, чунки улар левофлоксацин билан бир вақтда ишлатилганида гипер- ва гипогликемиянинг эхтимоли бор.\nВена ичига юбориш учун эритма 0,9% ли натрий хлориди эритмаси, 5% ли декстроза эритмаси, 2,5% ли Рингер эритмаси декстроза билан, парентерал озиқлантириш учун мажмуавий эритмалар (аминокислоталар, углеводлар, электролитлар) билан мутаносиб.\nГепарин, ишқорий реакцияга эга бўлган эритмалар билан аралаштириш мумкин эмас.\nТери қопламаларини шикастланишидан (фотосенсибилизация) сақланиш учун, даволаниш вақтида қуёш ва сунъий УБ-нурланишдан сақланиш керак.\nТендинитнинг белгилари пайдо бўлганида левофлоксацин дархол бекор қилинади.\nАнамнезида бош миянинг шикастланиши (инсульт, оғир жароҳат) бўлган беморларда тиришишлар ривожланиши мумкинлигини кўзда тутиш керак.\nГлюкозо-6-фосфатдегидрогеназа етишмовчилигида гемолиз ривожланишини хавфи ошади.\nСохтамембраноз колит гумон қилинганида, левофлоксацинни дархол бекор қилиш, беморга эса мувофиқ даволашни буюриш керак.\nХинолонлар билан, шу жумладан левофлоксацини, даволанаётган пациентларда, кам холларда тез авж олувчи ўта юқори сезувчанлик реакцияси, хатто анафилаксиягача аниқланган. Агар левофлоксацин қабул қилинганидан кейин терини қичишиши ёки тез авж олувчи ўта юқори сезувчанликнинг бошқа белгилари пайдо бўлса, препарат қабул қилишни тўхтатиш керак.\nГарчи левофлоксацин бошқа хинолонларга қараганда эрувчанроқ бўлсада, пациентларда организмнинг адекват гидратациясини ўтказиш керак.\nДаволаниш вақтида диққатни юқори жамлашни ва психомотор реакциялар тезлигини талаб қилувчи потенциал хавфли фаолият турлари билан шуғилланишдан сақланиш керак.\nСимптомлари: онгни чалкашиши, бош айланиши, тиришишлар, меъда-ичак бузилишлари (масалан, кўнгил айниши) ва шиллиқ қаватларни эрозив шикастланиши, QT интервалини узайиши.\nДаволаш: симптоматик, диализ самарасиз.\n100 мл эритма пластик флаконда.\nҲар бир флакон хусусий целлофан пакетда ва қўллаш бўйича йўриқномаси билан картон қутида.\nҚуруқ, ёруғликдан ҳимояланган жойда, 25оС дан юқори бўлмаган ҳароратда сақлансин. Музлатилмасин.


Пентагоннинг маълум қилишича, АҚШ армиясининг Учинчи пиёда дивизияси ҳамда Биринчи денгизчи экспедиция қўшинлари Ироқнинг икки асосий дарёси – Фурот ва Дажладаги стратегик аҳамиятга эга бўлган икки кўприкни қўлга киритганлар ва Бағдодга 50 километрга яқинлашганлар.\nИроқ Ахборот вазири Муҳаммад Сайид Ал-Саҳаф АҚШ ҳарбийларининг бу маълумотларини “уйдирма гап”, деб атади.\nАҚШ армияси генерал-майори Стэнли МакКристал жангларда Ироқ Республикачи гавардиясининг Мадина ва Бағдод дивизиялари тор-мор этилганини таъкидлади. АҚШ ҳарбийси, шунингдек, иттифоқчи қўшинлар Бағдодга яқинлашаётганини маълум қилар экан, “жангларнинг энг шиддатлиси ҳали олдинда”, деб айтди.\nБошқа хабарларга кўра, баъзи қўшинлар Бағдоддан бор-йўғи 30 километр нарида бўлиб, аскарлар кимёвий моддалардан ҳимоя қилувчи форма кийганлар. АҚШ ҳарбийларининг фикрича, қўшинлар Бағдодга яқинлашган сари Ироқ ҳукумати томонидан кимёвий ва биологик қуролнинг ишлатилиши эҳтимоли ошиб бораётир.\nИроқ телевидениеси орқали сешанба куни президент Саддам Ҳусайннинг мажлис олиб бораётгани намойиш қилинди ва бунга шарҳ сифатида Ироқ жангчиларининг “мардонавор қаршилиги” ҳақида гапирилди. Мажлис қачон телевизион суратга туширилгани ноаниқ.


Муаммо сайёр қабулда кўтарилганди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Муаммо сайёр қабулда кўтарилганди\nПрезидентимиз томонидан ҳокимлик, прокуратура, ички ишлар органлари, солиқ инспекцияси масъулларига секторлар кесимида аҳоли дуч келаётган муаммоларни баратараф этиш, ҳудудларда амалга оширилаётган ижтимоий-иқтисодий лойиҳаларни ҳаётга самарали татбиқ этиш вазифаси юкланган. Шу маънода, жойларда сектор раҳбарлари томонидан сайёр қабуллар уюштирилиб, аҳоли дуч келаётган қийинчиликларга ечим топилаётир. Хусусан, Ғаллаорол туманидаги ички ишлар секторида бузилган кўприкларни тиклаш чоралари кўрилмоқда. Бу йил баҳорнинг серёғин келиши натижасида Ғаллаорол туманидаги бир нечта катта-кичик кўприкларни сел ювиб кетди. Ушбу табиий офат оқибатларини бартараф этишда ички ишлар ходимлари фаол қатнашмоқдалар. Жумладан, Қипчоқсув қишлоқ фуқаролар йиғинидаги Солин қишлоғида жойлашган кўприк вилоят ички ишлар бошқармаси ташаббуси билан қайтадан барпо этилаётир. Қурилишга автокран, юк ташиш ва суриш техникалари жалб этилиб, эски кўприк олиб ташланди. Узунлиги 16, эни 12 метр бўлиши режалаштирилган кўприкка 4 та сув ўтказгич ўрнатиш кўзда тутилмоқда. Шунингдек, сел ювиб кетмаслиги учун кўприкнинг сув кирадиган ва чиқадиган қисми бетонланади. Айтиш жоизки, мазкур масала вилоят ички ишлар бошқармаси бошлиғи, генерал-майор Ғайрат Қодиров томонидан туманда ўтказилган сайёр қабулда кўтарилган эди. Солиндаги кўприк қуриб битказилгач, ички ишлар ходимлари кўмагида ҳашар йўли билан Қипчоқсув қишлоқ фуқаролар йиғинидаги яна иккита кўприк қайта тикланади. Бу ишларни ёғинли кунлар бошлангунча якунлаш режалаштирилган. Умуман олганда, туман ички ишлар бўлими секторида шу каби бир қатор ишлар амалга оширилмоқда. Чунончи, сектор ишчи гуруҳи томонидан жорий йилнинг ўтган даврида Лалмикорда 800 метр, Коризқудуқда 600 метр, Жийдалида 700 метр, Маржонбулоқда 600 метр йўлга шағал ётқизилиб, жорий таъмирдан чиқарилишига эришилди.\nБундан ташқари 12 нафар ногиронлар ва кам таъминланларга даволаниш учун йўлланмалар ажратилиши чоралари кўрилди. 3 кишига ногиронлик аравачаси берилган. 8 та оилага уй таъмирида кўмаклашилди. Сектор ишчи гуруҳи 133 нафар фуқаро ишга жойлашишига ёрдам кўрсатди.


Чиқарилиш шакли: Сироп, 40 мл, 50 мл, 80 мл, 90 мл, 100 мл ва 125 мл дан флаконларда.\nТаркиби 5 мг сироп сақлайди:\nёрдамчи моддалар: пропиленгликол, этил спирти, қанд, нипагин, нипазол, қулупнай ҳидли овқат ароматик эссенцияси, тозаланган сув.\nЯққол балғам кўчирувчи таъсирга эга муколитик перпарат. Препарат бронхларнинг шиллиқ қаватининг сероз ҳужайраларини рағбатлантириши ҳисобига балғамни суюлтиради. Балғамнинг қовушқоқлигини пасайиши балғамдаги мукополисахаридларнинг деполимеризацияси натижасида юз беради. Мукополисахаридларнинг деполимеризацияси, энг аввало уларнинг молекуласидаги дисульфид боғларни узилиши билан боғлиқ. Амброксол хилпилловчи эпителийнинг ҳаракат фаоллигини кучайтиради, мукоцилиар траспортни оширади, балғамнинг сероз ва шиллиқ компонентларининг нисбатини меъёрлаштиради. Гидролизловчи ферментларни фаоллаштириб ва Кларк хужайраларидан лизосомаларни ажралиб чиқишини кучайтириб, балғамнинг қовушқоқлигини пасайтиради. Нафас йўлларидан балғамни чиқарилишини енгиллаштиради. Амброксол альвеолаларда сурфактант синтези ва секрециясини ошириш йўли билан ўпкаларни пренатал ривожланишини рағбатлантиради. Сурфактантнинг синтези нафас тизимининг сурункали касалликлари натижасида пасаяди. Бундан ташқари, сирт фаоллигига эга фосфолипидлар ва яллиғланиш оқсиллари орасида ҳосил бўладиган боғлар туфайли сурфактантнинг хусусиятлари ўзгаради. Сурфактант ҳосил бўлишини ошиши ҳисобига препарат яллиғланишга қарши таъсир кўрсатади, антиоксидант хусусиятларга эга ва маҳаллий иммунитетни оширади. Амброксолнинг таъсири 30 минут давомида намоён бўлади ва 6-12 соат давомида сақланиб туради.\nБошқа кўрсатмалар бўлмаганида қуйида келтирилган дозалаш тавсия қилинади.\nБуйраклар ёки жигар фаолиятини оғир бузилишида препаратни қабул қилиш орасидаги интервални ошириш керак. Қандли диабети бўлган беморларга сиропни буюрилганда 1 ўлчов қошиғи (5 мл) 1,75 г сорбитол сақлашини, бу эса 0,15 НБ мувофиқ келишини ҳисобга олиш керак.\nСиропни эмизиш вақтида ва ҳомиладорликнинг биринчи III уч ойлигида қабул қилиш мумкин эмас. Ҳомиладорликнинг II ва III ойликларида амброксолни фақат даволовчи шифокор тавсияси бўйича қабул қилиш мумкин.


Имомали Раҳман: Тәжикстан өз қоңсыларын ҳеш қашан суўсыз қалдырмайды » KarInform\nИмомали Раҳман: Тәжикстан өз қоңсыларын ҳеш қашан суўсыз қалдырмайды\nОрайлық Азия мәмлекетлери жетекшилериниң Астанадағы мәсләҳәтлесиў ушырасыўында Орта Азияның барлық мәмлекетлери мәплерин есапқа алып суў-энергетика ресурсларынан нәтийжели пайдаланыў аймақтағы еллердиң тийкарғы жөнелислеринен бири деп тән алынды.\nУшырасыўда Тәжикстан президенти Имомали Раҳман: «Мен бир неше мәрте үлкен минберлерде турып, атап айтқанда, БМШ минберинен Тәжикстан суўдан пайдаланыў мәселелери бойынша ҳеш қашан қоңсыларына машқалалар туўдырмағаны ҳәм буннан былай да туўдырмаўын айтып өткенмен. Бүгин мен және бир мәрте биз қоңсыларымызды суўсыз қалдырмайтуғынымызды айтып өтпекшимен», - деп айтып өтти, деп хабар берди nuz.uz.\nОрайлық Азия дүньяның ең суўы кем аймақлардан бири есапланады. Қырғызстан ҳәм Тәжикстанда Орайлық Азиядағы ең ири дәрьялар ағымының басланғыш бөлими жайласқанлығы себепли бул мәмлекетлер суўға бай есапланады. Төмениректе жайласқан Өзбекстан, Түркменстан ҳәм Қазақстан болса, суў ресурсларына мүтәжлиги туўылыўы мүмкин.\nОрайлық Азия басшылары ҳәр жылы Наўрыз байрамы қарс ...\nТәжикстан пуқаралары 16-марттан баслап Өзбекстанға ...\nОқыў орнында студентлер қол телефонынан қашан пайдаланыў ...


Москвада мигрантларни “Спутник Лайт” билан эмлаш бошланади – Собянин - 18.06.2021, Sputnik Ўзбекистон\nМосквада мигрантларни “Спутник Лайт” билан эмлаш бошланади – Собянин\nРоссия ҳукумати вакцина ишлаб чиқариш имконияти ҳажми чекланганини ҳисобга олиб, биринчи навбатда вакцина билан ўз фуқароларини таъминлашга қарор қилган эди. 18.06.2021, Sputnik Ўзбекистон\nТОШКЕНТ, 18 июн – Sputnik. Москва мэрии Сергей Собянин пойтахтда коронавирус билан боғлиқ вазият ёмонлашаётганини ҳисобга олиб, меҳнат мигрантларини ҳам эмлаш режалаштирилаётганини маълум қилди. Эслатиб ўтамиз, Россия ҳукумати вакцина ишлаб чиқариш имконияти ҳажми чекланганини ҳисобга олиб, биринчи навбатда вакцина билан ўз фуқароларини таъминлашга қарор қилган эди. Москвада сўнгги кунларда коронавирус билан касалланиш ҳолатлари кескин ошиши муносабати билан шаҳар мэри қатор чеклов чоралари киритган эди. Хусусан 12 июндан бошлаб барча корхоналарга ходимларнинг камида 30%ини онлайн тартибда ишлашга ўтказиш, оммавий тадбирлар ўтказмаслик, жамоат жойларида ишлайдиган ходимларнинг камида 60%ини эмлаш мажбурияти юкланган эди.\nспутник v вакцинаси, москва\n13:01 18.06.2021 (янгиланди: 13:08 18.06.2021)\nРоссия ҳукумати вакцина ишлаб чиқариш имконияти ҳажми чекланганини ҳисобга олиб, биринчи навбатда вакцина билан ўз фуқароларини таъминлашга қарор қилган эди.\nТОШКЕНТ, 18 июн – Sputnik. Москва мэрии Сергей Собянин пойтахтда коронавирус билан боғлиқ вазият ёмонлашаётганини ҳисобга олиб, меҳнат мигрантларини ҳам эмлаш режалаштирилаётганини маълум қилди.\n“Ҳозирги кунда "Спутника Лайт" вакцинасини ишлаб чиқариш бошланган. Аслида бу классик "Спутник"нинг биринчи компоненти. Биз ушбу вакицнадан меҳнат мигрантларини эмлашга рухсат олиш эҳтимолимиз катта. Бизнинг ҳисоб-китобга кўра бу июль ойининг бошида содир бўлади, балким ундан ҳам олдинроқ”, - деди Сергей Собянин.\nЭслатиб ўтамиз, Россия ҳукумати вакцина ишлаб чиқариш имконияти ҳажми чекланганини ҳисобга олиб, биринчи навбатда вакцина билан ўз фуқароларини таъминлашга қарор қилган эди.\nМосквада сўнгги кунларда коронавирус билан касалланиш ҳолатлари кескин ошиши муносабати билан шаҳар мэри қатор чеклов чоралари киритган эди. Хусусан 12 июндан бошлаб барча корхоналарга ходимларнинг камида 30%ини онлайн тартибда ишлашга ўтказиш, оммавий тадбирлар ўтказмаслик, жамоат жойларида ишлайдиган ходимларнинг камида 60%ини эмлаш мажбурияти юкланган эди.


Сурхондарёлик эркак уй-жой талашиб онасини арматура...\n12.06.2021 21:42 0 2303\nСурхондарё вилояти Жарқўрғон туманида яшовчи эркак онаси билан тортишиб, уни арматура билан урди, деб хабар бермоқда вилоят ИИБ ахборот хизмати.\nҚайд этилишича, Жарқўрғон тумани «Хўжақишлоқ» маҳалласида яшовчи Ш.Ж. спиртли ичимлик истеъмол қилишга ружу қўйиб, оила аъзолари билан уй-жой масаласида давом этиб келаётган низоси сабабли 2021 йил 11 июнь куни соат 14:30 ларда маст ҳолатда уйига бориб, ўзи билан биргаликда истиқомат қилувчи онаси Ш.Р. билан тортишиб қолиб, қўлидаги арматура билан онаси Ш.Р.ни уриб, бошқаларни ҳам «ўлдираман» деб, жанжал қилади.\nФуқаро Ш.Р. жанжални тинчитиш ва ўғли Ш.Ж.га чора кўришни сўраб, Жарқўрғон тумани ИИБ ҲПБ профилактика инспекторларига телефон қилади ва уларни уйига чақиради.\n2021 йил 11 июнь куни соат 17:00 ларда Жарқўрғон тумани ИИБ ҲПБ профилактика инспекторлари Ш.Р.нинг уйига бориб, Ш.Ж.нинг ёнида олиб юрган пичоғини олиб қўйиб, Ш.Ж.ни тинчлантириш учун яқин қариндоши Қ.Ш.га топширади.\nШу куни соат 23:00 ларда Ш.Р. Жарқўрғон туман ИИБга телефон орқали мурожаат қилиб, Ш.Ж. дўконга бориб фуқаролар билан жанжаллашаётганини билдиради. Жарқўрғон тумани ИИБ 3-сонли ИИБ бошлиғи, ҲПБ профилактика инспекторлари Жарқўрғон тумани «Мингчинор» маҳалласида жойлашган дўкон ёнига бориб, Ш.Ж. фуқаролар билан тортишаётгани сабабли 3-сонли ИИБ биносига олиб боришади.\nФуқаро Ш.Ж. ички ишлар бўлими ходимларининг қонуний талабларига бўйсунмагани ва қаршилик кўрсатгани сабабли спиртли ичимлик истеъмол қилган ёки қилмаганини текшириш мақсадида туман тиббиёт бирлашмаси нарколог хонасига олиб борилиб, тан жароҳатлари ва спиртли ичимлик истеъмол қилганлиги ҳолати юзасидан текширувдан ўтказилган. Шундан сўнг у туман ИИБ биносига олиб келинган ва фуқароларни рўйхатга олиш китобига қайд этилиб, сўров-суҳбат хонасида профилактик суҳбат ўтказилиб, яшаш манзилига кетиши учун жавоб берилган.\nФуқаро Ш.Ж. 2021 йил 11 июнь куни спиртли ичимлик истеъмол қилиб, фуқароларнинг тинчлигини бузганлиги ва ички ишлар органлари ходимларининг қонуний талабларини бажармагани ҳолати юзасидан Жарқўрғон тумани ИИБ Ҳуқуқбузарликлар профилактикаси бўлими томонидан терговга қадар текширув ҳаракатлари олиб борилаётгани маълум қилинди.\nэркак Сурхондарё жанжал Сурхондарё ИИБ\nҲодиса бугун, 20:04\nЖамият 23/07, 11:03\nСтатистика: аёллар сони эркакларникидан 300 минг нафарга кам\nЖамият 22/07, 21:43\nСайёрамиз учун ким хавфлироқ: аёлларми ёки эркаклар?


Илмий фаолиятга оид давлат дастурлари доирасида амалий ҳамда инновацион лойиҳалар танловининг 30-тури эълон қилинади\nЎзбекистон Республикаси Инновацион ривожланиш вазирлиги илмий фаолиятга оид давлат дастурлари доирасида инновацион ҳамда амалий лойиҳалар танловининг 30-турини қуйидаги фан йўналишлари бўйича эълон қилади:\nАхборотлаштириш ва ахборот-коммуникация технологияларини ривожлантириш фанлари.\nФармакология ва фармацевтика фанлари.\nФилология, педагогика ва психология фанлари.\nҚишлоқ хўжалиги, ветеринария ва атроф-муҳит муҳофазаси фанлари.\nТарих ва ижтимоий фанлар.\nЕр тўғрисидаги фанлар.\nКоронавирус пандемияси сабабли республикамизда эълон қилинган карантин шароитида лойиҳалар www.fan-portal.uz веб-саҳифаси орқали жорий йилнинг 2 ноябрига қадар фақат электрон шаклда қабул қилинади.\nБунда қуйидаги ҳужжатларнинг асл нусхалари сканердан ўтказилиб, pdf шаклида www.fan-portal.uz веб-саҳифасига юкланиши лозим:\nижрочи ташкилот томонидан имзоланган йўлланма хати;\nижрочи ташкилотнинг илмий (илмий-техник) кенгаши қароридан кўчирма;\nамалий ёки инновацион лойиҳа матни (имзо ва муҳр қўйилган ҳолда).\nЛойиҳа матни А4 форматдаги стандарт қоғоз варағининг икки томонида жойлашиши ва қоида тариқасида 1,15 қатор оралиғида ёзилиши лозим. Ҳар бир бет юқоридан ва пастдан 2 см; чапдан 3 см; ўнгдан 1,5 см ҳошияга эга; хатбоши 1,27 см га тенг ва бир хилда бўлиши лозим.\nМатнни тайёрлашда “Тimеs Nеw Rоmаn” 12 ўлчамли шрифтда “Мiсrоsоft Wоrd” матн редакторидан фойдаланиш тавсия қилинади.\nЛойиҳанинг ҳар бир талаб қилинган ҳужжати ва бошқа таркибий қисмлари янги бетдан расмийлаштирилади.\nЛойиҳа раҳбари ва иштирокчиларининг мезонларда талаб қилинган илмий ишлар рўйхати (охирги 3 йил давомидаги нашрлар қуйидаги хронологик тартибда келтирилиб, изчил кетма-кетликда рақамланади: монография; патент; илмий мақола; илмий тўпламлар ва бошқа нашр ишлари) 3.4-шаклга қатъий риоя қилинган ҳолда расмийлаштирилади ва муаллиф, илмий котиб томонидан имзоланиб, ташкилот муҳри билан тасдиқланади.\nТақдим этилган лойиҳалар танлов талабларига қатъий риоя қилинганлиги, лойиҳа материалларининг ишончлилиги ва ҳаққонийлиги, кўчирмачиликка (плагиат) йўл қўйилмаганлиги, талаблар асосида шакллантирилганлиги бўйича дастлабки техник экспертизадан ўтказилади.\nТақдим этилган лойиҳалардаги маълумотларнинг ҳаққонийлиги ва ишончлилиги ҳамда танлов ғолиблари томонидан илмий-техник лойиҳаларнинг натижадорлиги, тижоратлаштириш даражаси, танлов дастурлари вазифаларида белгиланган, кутилаётган натижаларни тўла ва ўз вақтида сифатли бажарилишига илмий лойиҳа раҳбарлари, илмий лойиҳани бажарувчи ташкилот раҳбарлари ва тегишли юқори турувчи ташкилотларнинг масъул ходимлари жавобгар ҳисобланадилар.\nЭслатма: Танловга тақдим этилган лойиҳаларнинг натижалари тўғрисидаги маълумот www.mininnovation.uz веб-сайтида “Танловлар” рукнининг “Танлов натижалари” интерактив хизмати орқали тақдим этиб борилади. www.fan-portal.uz веб-портали орқали электрон рўйхатдан ўтказиш билан боғлиқ техник масалалар бўйича Инновацион ривожланиш вазирлигининг қўллаб-қувватлаш хизмати: (71) 203-32-23 (620, 621), (90) 993-99-32.\n“Ўзбекистон-Беларусь” халқаро илмий лойиҳалар танлови эълон …


17:25 / 17.06.2017 5379 pdf Ўқиш режими + -\n«Набий соллаллоҳу алайҳи васаллам шундай дедилар: «Ким Қадр кечасини иймон билан, савоб умидида ибодат билан ўтказса, ўтган гуноҳлари мағфират қилинади. Ким Рамазон рўзасини иймон билан, савоб умидида тутса, ўтган гуноҳлари мағфират қилинади».\nҚадр кечасини излаш\nРасулуллоҳ соллаллоҳу алайҳи васаллам Қадр кечасини Рамазоннинг охирги ўн кунлигида ҳамда охирги ўн кунликнинг тоқ кечаларида излашга чақирдилар.\n«Расулуллоҳ соллаллоҳу алайҳи васаллам: «Қадр кечасини Рамазондаги охирги ўн кунликнинг тоқларидан изланглар», дедилар».\nОхирги ўн кунликни бошланиши Рамазон ойининг кунларига қараб ҳар хил бўлади. Агар ой тўлиқ бўлса, охирги ўн кунлик йигирма биринчи кечадан бошланиб, йигирма учинчи, йигирма бешинчи, йигирма еттинчи ва йигирма тўққизинчи тоқ кечаларда бўлади. Агар ой ноқис бўлса, охирги ўн кунлик йигирманчи кечадан бошланади. Бу биринчи кеча бўлиб, кейин йигирма иккинчи, йигирма тўртинчи, йигирма олтинчи ва йигирма саккизинчи кечалар бўлади. Шунинг учун охирги ўн кунликнинг ҳар бир кечасини тоқ кечалар дейиш мумкин. Шунинг учун Расулуллоҳ соллаллоҳу алайҳи васаллам охирги ўн кунликнинг кечаларини ибодатда ўтказишга ҳарис эдилар.\n«Набий соллаллоҳу алайҳи васаллам Рамазоннинг охирги ўн кунлигида эътикоф ўтирар эдилар ва: «Қадр кечасини Рамазоннинг охирги ўн кунлигидан изланглар», дер эдилар».\nОхирги ўн кунликда солиҳ амаллар қилиш\nАллоҳ азза ва жалла уммати Муҳаммадийяни ҳар йили келадиган Қадр кечаси билан икром қилган. Бу кечада қилинган амал бошқа кечаларда минг ой қилинган амалдан яхшидир. Аллоҳ таоло: «Қадр кечаси минг ойдан яхшироқдир», деган (Қадр сураси, 3-оят).\nРасулуллоҳ соллаллоҳу алайҳи васаллам умматларига охирги ўн кечада Қадр кечасининг фазлига етишиш учун бу кечаларда ижтиҳод қилишни суннат қилдилар, чунки Қадр кечаси ўша кечаларнинг биридадир.\n«(Охирги) ўн кунлик кирса, Набий соллаллоҳу алайҳи васаллам изорларини маҳкам боғлаб, кечани иҳё қилар, аҳлларини ҳам уйғотар эдилар».\nҲадисдаги «изорларини маҳкам боғлаб» деган жумла бир вақтнинг ўзида ҳақиқий ва мажозий маънони англатиши мумкин. Иккала маънодан бири ҳам бўлиши мумкин. Демак, бу жумлани «изорларини маҳкам боғлардилар, уни ечмасдилар» ёки «аёлларидан четландилар», «ибодатга бел боғладилар», «астойдил киришдилар» деганмаъноларда тушуниш мумкин.\n«Кечани иҳё қилиш» деганда тунни тоат-ибодат билан бедор ўтказиш билан тирилтирардилар, чунки уйқу ўлимни укасидир. Бу худди Набий соллаллоҳу алайҳи васалламнинг «Уйларингизни қабрга айлантириб юборманглар», деган сўзларига ўхшайди, яъни «Уйда намозўқилмаса, ўзингиз ўликка, уйингиз қабрга айланиб қолмасин».\nРасулуллоҳ соллаллоҳу алайҳи васаллам охирги ўн кунликда ибодатда бардавом бўлишга ҳарис эдилар. Бу набавийўрнакда инсон умрининг хотимаси яхши бўлиши учун ойнинг хотимасини ҳам яхшилашга тарғиб бор. Аллоҳ таоло барчамизга Ўз фазли карами билан ҳусни хотима насиб қилсин.\n17:22 / 17.06.2017 4398\n18:55 / 17.06.2017 1816\n3079 19:06 / 26.05.2017\n2641 11:58 / 24.06.2017\n2550 17:20 / 06.06.2017\n4523 17:05 / 09.06.2017


Beeline Урганчда иккита янги офис очди » Ўзбекистон янгиликлари – Zamin.uz\nBeeline Урганчда эксклюзив алоқа салони тармоғини ривожлантиришда давом этмоқда. Янги офислар Урганч шаҳридаги қуйидаги манзиллар бўйича жойлашган: А. Хоразмий кўч., 73 ва М. Худайберганов кўч, 6.\n“Ташқи савдо тармоқни ривожлантириш ва юқори сифатли хизматлар билан таъминлаш – бизнинг асосий устуворлигимиздир, – дейди Unitel‘нинг Ғарбий ҳудудий филиали директори Рефат Низамутдинов. – Урганчда Beeline янги офисининг очилиши ушбу йўналишдаги муҳим қадамдир ва шаҳар аҳолиси Beeline сервисининг энг олди стандартларига баҳо бера оладилар”.\nОфиснинг очилиши доирасида барча ташриф буюрганлар учун қимматбаҳо совринли ўйинлар ўтказилди.\nТеглар: ривожлантириш таъминлаш очилиши Низамутдинов олди баҳо Beeline\nҚорақалпоғистонда Beeline‘нинг олтита янги эксклюзив офиси очилди\n17:01 / 11-01-2017\nМарғилонда Beeline‘нинг янги сотув ва хизмат кўрсатиш офиси очилди\n23:47 / 05-12-2016\n14:02 / 13-09-2016


Изғиринли куз эди… - Huquq.uz\nИзғиринли куз эди…\n12:00 - 27.04.2021\nСўнгги пайтларда аёллар билан боғлиқ мудҳиш ҳодисалар ҳақидаги хабарлар тез-тез қулоғимизга чалинмоқда. Оилавий зўравонлик ҳолатларининг кўпайиб бораётгани бу борада ечилиши лозим бўлган қатор муаммолар мавжудлигидан далолат бермоқда. Оилавий ва маиший зўравонликнинг олдини олиш тизимини такомиллаштириш, бундай ҳаракатлар қурбонига айланган шахсларни қўллаб-қувватлаш асосий масалалардан бири сифатида кўрилмоқда.\nБу борада ОАВ ҳам ўз сўзига эга бўлиши керак.\nБундан буён газетамизда янги ташкил қилинган «Ҳаётданмас,\nҳаётга тўйинг!» рукни остида шу мавзудаги мақолаларни\nчоп этиб боришни режалаштирдик.\nБорлиқнинг зимдан қишга тайёргарлик кўраётгани кузнинг\nифоридан, япроқлари тарк этаётган дарахтларнинг тушкун қиёфасидан аён… Бу тушкунлик уй юмушларини тугатиб, ҳовлига чиққан Дилшодага ҳам кўчгандек. Унинг кўнглига чироқ ёқса ёришмаяпти. Сабаби уйида янa жанжал бўлди. Эри бу гал ҳам уни камситиб, ҳақоратлади. Аямай дўппослади…\n«Бу кеча ҳаммасига нуқта қўяман» деди у ўзига ўзи. Неча йиллик азобларга оиласини сақлаб қолиш, фарзандларини етим қилмаслик учун чидаб келаётган аёлнинг сўнгги қарори шу бўлди. Бу сафар уни негадир норасидаларининг тақдири ҳам қизиқтирмади.\nАзобларга барҳам беришнинг чораси шу деб билди…\nБундан ўн йилча аввал Қобил ва Дилшода турмуш қуришди. Кетма-кет туғилган уч фарзанд оиланинг бахтига бахт, қувончига қувонч қўшди.\nКексаларимиз бежиз охири билан қувонтирсин дейишмас экан. Ҳамма ҳавас қиладиган бу оилани Қобилнинг қинғир қадамлари барбод қила бошлади: у Малика исмли аёл билан танишиб, хуфиёна учрашиб юрадиган бўлди. Бу ҳам етмагандай, бўлар-бўлмасга жанжал кўтариб, Дилшодани ҳақоратлайдиган одат чиқарди. Малика билан муносабатлари чуқурлашиб боргани сари хотинига тазйиқи кучайиб бораверди.\nБора-бора Қобил ҳақоратлаш билан чекланмасдан, ажрашиш учун баҳона излаб хотинини урар, руҳан азобларди.\nКунларнинг бирида Қобил Дилшодани бўғиб, кейин уриб-тепиб жароҳат етказди.\nШунча хўрликка қарамай оила шаънини муқаддас билган аёл суриштирув давомида турмуш ўртоғига нисбатан даъвоси йўқлиги ҳақида ариза берди. Аризага асосан туман ИИБ жиноят иши қўзғатишни рад этган. Шундан ҳам хулоса чиқармаган Қобил аёлига нисбатан тазйиқларини давом эттираверди.\nНавбатдаги жанжалдан кейин Қобил хотини ва болаларини қайнонасиникига олиб бориб ташлади. Ўзи эса Маликани уйига олиб келиб яшаб юрди. Бундан хабар топган Дилшода ва онаси уйига келиб жанжал кўтаришди. Андишасиз куёв эса уларни ҳақоратлаб, қўлига пичоқ олиб қўрқитди. Бироқ Дилшода ҳам, онаси ҳам бу ҳақида ҳуқуқни муҳофаза қилувчи идораларга хабар беришни ўзларига эп кўришмади.\nХиёнаткор ва золим эрининг қилмишларига қарамай Дилшода у билан яна бирга яшай бошлади. Аммо ҳақорат ва қийноқлар кўпайса кўпайдики, камаймади.\nДилшода оиласини сақлаб қолиш учун маҳаллага мурожаат\nқилди. Маҳалла ходимларининг маслаҳатлари ҳам Қобилга кор қилмади.\nОктябрь ойининг ўрталарида Малика ҳеч тап тортмасдан\nҚобилнинг уйига кириб келди.\nҚадр-қиммати камситилган Дилшода буни ҳазм қилолмай жанжал кўтарди. Орадан бир неча кун ўтгач, Қобил Дилшодани яна аёвсиз калтаклади.\nДилшода фарзандларини сўнг ги бор кўриш учун ўғлининг хонасига кирди. Ширин тушлар оғушида ётган ўғлининг пешонасидан, юзидан ўпиб, ичида «Сингилларинг сенга омонат, менинг полвон ўғлим» деди кўз ёшларини тия олмай. Кейин оҳиста қизларининг хонасига кирди. Кузнинг изғиринли кечаси эмасми, жунжикибгина ухлаб ётган қизларининг устига кўрпасини ёпди. Иккаласининг ҳам юзларидан ўпиб, сочларини силади.\n«Юзингиз менга ўхшаса-да бахтингиз ўхшамасин» дея ич-ичидан йиғлади. Эндигина бир ярим ёшга кирган кенжасининг ёнидан ҳечам жилгиси келмади. Унинг сочларини қайта-қайта силаб, ҳидига тўймади…\nМуттасил тазйиқ ва азоблардан тўйиб кетган она бошини\nсиртмоққа тиқди… Шу ҳолатидаям «Уйлар совуқ, кичкинамнинг\nусти очилиб қолмасин-да» деган ҳадик тарк этмаган эди уни. Сўнгги лаҳзада унинг кўз олдида турмушининг илк йиллари, фарзандларининг атак-чечак қилганлари, бир пайтлар ҳамма ҳавас қилган бахтли турмуши бирма-бир гавдаланди… Бироқ, афсуски…\nЯна бир муштипар аёл зулм ва зўравонлик қурбони бўлди.\nРуҳий изтироблар, қалб хотиржамлиги ва иймонга суянадиган ироданинг йўқлиги сабаб ўз жонига қасд қилиш ҳолатлари учраб туради. Наҳотки шу муаммога ечим бўлса? Наҳотки таслим бўлиш шунча осон?!\nАллоҳ таоло одам боласига ато этган неъматлардан энг қимматли ва муҳимларидан бири ҳаёт, тириклик неъматидир. Ислом динида инсоннинг ўз жонига қасд қилиши улкан гуноҳ ҳисобланади. Бу гуноҳнинг ёмонлигини билдириш учун пайғамбаримиз саллаллоҳу алайҳи васаллам ўтган қавмлар ҳаётидан ҳам мисол келтирадилар: «Сизлардан олдин ўтган қавм орасида бир яраланган кимса бор эди. У оғриққа чидай олмасдан, қўлига пичоқ олиб, яраланган қўлини кесди. Натижада у қон йўқотиш туфайли вафот этди. Шунда Аллоҳ таоло: “Бандам ўзини ўзи ўлдириб, менинг унга берган умримга шукур қилмай, шошилди. Шунинг учун унга жаннатни ҳаром қилдим” деди» (Имом Бухорий ва Имом Муслим ривояти).\nЎзбекистон Республикаси Жиноят кодексининг 103-моддаси 2-қисми «а» банди (ўзини ўзи ўлдириш даражасига етказиш) билан айбланган Қобил Жумаев суд ҳукми билан жазосини олди. Аммо бир жон увол\nкетди, ортидан болалари бўзлаб қолди.\nЎйлаб қоласан киши. Мана шу уч норасиданинг уволи кимни тутаркин? Бировнинг бахтсизлиги эвазига бахтга эришиб бўладими? Дилшодага татимаган бахт Маликага ҳам татимаслиги аниқ.


Диктаторнинг хавфсизлиги учун Тошкентда иккита йўл кўмиб ташланди « Ўзбекистон Халқ Ҳаракати\nДиктаторнинг хавфсизлиги учун Тошкентда иккита йўл кўмиб ташланди\n04 September 2013 - 14:43\nТошкентнинг кўмилган йўллари (Бобил минорасидан Навоий кўчасига қадар)\nДиктаторнинг ташаббуси билан Тошкентда Мустақилликка атаб тағин иккита йўлни кўмишди ва дарахтлар ўтқазишди.\nОбодонлик ишлари билан танишиш мақсадида Хадра майдонига шахсан ўзи келган Каримов “Иморатлар, йўллар ва бошқа инфратизилма объектлари қурилишида нафақат бугунги кун реалликларини, балки келажак авлодлар манфаатини ҳам ҳисобга олиш керак”, деган, деб ёзади uznews.net сайти.\nШаҳар хизмати унинг зиёратига шу даражада астойдил тайёргарлик кўриб, унинг ташрифи олдидан, Хадра майдонидан Навоий номли гавжум кўчагача бўлган иккита йўлни кўмиб у ерга арча ва каштан дараҳтлари ўтқазишди.\nЭнди эса, аҳолиси зич Юнусобод мавзейидан Навоий кўчасигача қисқа йўлдан ҳаракатланувчи машиналар бир неча километрдан иборат майдонни айланиб ўтишяпти.\nИ.Каримовнинг сўзларига кўра, ўтган асрнинг 80 йилларида Навоий ва Фурқат кўчалари чорраҳасидаги ер ости автомобил йўллари, Хадра майдони атрофидаги кўпқаватли уйлар қурилишларида бу омиллар ҳисобга олинмаган ва бу кўп қийинчиликларни юзага келтирган. Ушбу ҳудудларнинг катта қисми асфальт ва бетон билан қопланган, бу шаҳарнинг иқлим шароитларига тўғри келмайди. Бинолар бевосита йўл ёқасида жойлашгани учун ҳатто у ерларга дараҳтлар ўтқазишнинг ҳам имкони йўқ.\nУнинг ташрифидан кейин Ҳадра майдонидаги қурилиш- таъмир ишлари натижасида, Навоий проспектига олиб чиқувчи майдондаги асфальт қопламанинг бир қисми олиб ташланди ва у ерларга майса экилиб, декоратив дараҳтлар, гуллар ўтқазилди. Болалар майдончалари қурилди.\nШаҳарликлар учунми ёки ўзи учун?\nШаҳар транспорти оқимининг кўп марта ўсишига қарамай, сўнгги йилларда Тошкентда, қатор гавжум кўчаларнинг йўлларини кўмиш, у ерларга арча, каштан каби декоратив кўчатлар ўтқазиш тенденцияси авж олмоқда.\nУларни параллел кўчалар йўналиши бўйлаб айланиб ўтаётган автомобиллар ва автобуслар, уларнинг ўтказиш имкониятини чигаллаштириб, йўлларда борган сари катта-катта “пробкалар”ни вужудга келтирмоқда. Бироқ бу йўлларни очишга ҳаракат қилишмаяпти.\n2000-йилларнинг бошларида Каримов топшириғи билан ЦУМдан Афросиёб (илгариги Косманавтлар) проспектига элтувчи 200 метрлик йўл майдони йўқ қилинди.\nБу йўл майдони тупроқ билан кўмилиб дараҳтлар ўтқазилди, чунки у Ислом Каримов ўзининг шаҳар ташқарисидаги резиденциясидан шаҳарга олиб чиқувчи “президент трассаси” деб аталмиш йўлга туташ эди.\nТошкентда автоулов йўли ўрнидаги пиёдалар йўлаги\nАйни сабабга кўра, “Оқсарой” резиденцияси яқинидаги Интерпол биносидан Бўрижар канали орқали ўтувчи кўприккача бўлган участка ҳам ёпилди.\nЎшанда “Туркистон” саройи яқинидаги Шароф Рашидов (илгариги Ленин номидаги) проспектини (“Жасорат” ҳайкали яқинидаги) Абдулла Қодирий кўчаси билан Навоий кўчаси чорраҳасига боғловчи оралиқ йўл ҳам ёпилди ва кўмилди.\nПойтахтнинг асосий автотрассаларидан бири саналган, унинг марказидан йирик турар жой мавзейи бўлган Қўйлиқ ва тағин Фарғона водийси сари юриш мумкин бўлган Фарғона (собиқ Куйбишев) шоссеси ҳам ёпилди.\nБунинг сабаби ҳам – унинг «президент трасса»сига туташлиги эди. Кўчани нафақат темир панжаралар билан ўрашди, тағин бунга қўшимча ўлароқ Қўйлиқ мавзейига ўтиш мумкин бўлган автомобил кўпригининг бир қисмини бузишди.\nҲамид Олимжон тумани ҳудудидаги Асака кўчасидан (“президент трассаси”нинг бир қисми) Истиқлол (собиқ Пушкин) кўчасига чиқиш йўли ёпилди. Тўғри, у ерларни кўмишмади, балки бетон блоклар қўйиб боши берк кўчага айлантиришди.\nЯна шундай тарзда ҳукумат кўплаб микротуманлардан “Буюк Ипак Йўли” (Максим Горький) метро бекатига олиб чиқувчи йўлларни ёпди – бетон тўсиқлар билан “президент трасссаси”га олиб чиқувчи ўнлаб кўчалар ёпилди.\n2010 йили Матбуотчилар кўчаси (собиқ Ленинград) қисман кўмилди, чунки у президент баъзида маъруза қилиб турадиган Форумлар Саройига олиб чиқар эди, шунингдек педагогика университетидан Шота Руставели кўчасига олиб чиқувчи Братислава (илгариги Глинка) кўчаси буткул ёпилди.\nЮқорида айтилган кўчаларнинг барчаси ёки аксарияти парк зоналарига айлантирилди ёхуд битта шахснинг – Ўзбекистоннинг 75 ёшли президенти Ислом Каримов ҳавфсизлигини таъминлаш учун шунчаки ёпиб ташланди.


Қишнинг ўта иссиқ келиши Франция жанубида ўрмон ёнғинларига сабаб бўлмоқда - - - www.Voydoda.com - Развлекательный портал -\nҚишнинг ўта иссиқ келиши Франция жанубида ўрмон ёнғинларига сабаб бўлмоқда\n27 Дек 2015(15:21)\nШанба, 26 декабрь куни Франция жанубидаги Арьеж департаментида ўрмон ёнғинларининг янги учта ўчоғи бартараф этилди. AFP агентлиги хабарига кўра, ёнғинлар натижасида умумий бўлиб 650 гектар ўрмон ҳудуди ёниб кетган.\nМаҳаллий ёнғин-қутқарув хизматларининг маълум қилишича, ҳодисалардан ҳеч ким жабр кўрмаган, аҳоли эвакуация қилинмаган. Шу билан бирга, ўт ўчирувчилар ёнғин ўчоқлари яқинидаги буғдой омбори ва турар-жой биноларини оловдан асраш бўйича қатор чораларни кўришган. Табиий офатга қарши кураш учун 60 нафар қутқарувчи сафарбар қилинган.\n“Ёнғин ўчоқлари бартараф этилган, бироқ биз янги аланганлардан кафолатланмаганмиз”, - деди ёнғин хизмати вакили Кристиан Лукович. Маълумотларга кўра, ёнғинлар бориш мураккаб ҳудудларда рўй бераётгани сабабли уларни бартараф этишда қийинчиликлар туғилмоқда.\nАрьеждаги ёнғинлар жорий ҳафта аввалидан буён кузатилмоқда. Дам олиш кунларида бу каби ҳолатларнинг камайишига шамолнинг кучсизланаётшани сабаб бўлмоқда. Ҳозиргача ёнғин сабаблари аниқлаштирилмаган, суриштирув ишлари олиб борилмоқда.\nЖорий йилда қиш Ғарбий Европа учун ўта иссиқ келмоқда. Айни па тда Францияда ҳавонинг ўртача ҳарорати кундуз куни 11 даражагача исимоқда. Жанубий ҳудудларда эса ҳарорат 17 даражага қадар кўтарилмоқда. Синоптиклар декабрь метеокузатувлар тарихида ўртача ҳарорат энг юқори ой бўлиши мумкинлигини истисно этишмаяпти. Об-ҳаво башоратларига кўра, бундай ҳарорат Францияда январь ойи аввалига қадар сақланиб қолади.\nТеги: Қишнинг ўта иссиқ келиши Франция жа


Айни пайтда, Европада хавфсизлик ва ҳамкорлик ташкилоти Қирғизистонда фуқаролик жамияти фаолиятини барқарорлаштириш бўйича ёрдам таклифи билан чиқди.\n03 март 2021, Тошкент вақти: 23:06\nЕХҲТ матбуот котибининг билдиришича, ташкилотнинг юқори лавозимли вакили Алойз Петерле мамлакатда жамоат тартибини сақлаш, конститутциявий ва ҳуқуқий масалаларни ҳал этиш ҳамда келажак сайловларни ўтказишда ЕХҲТ кўрсатиши мумкин бўлган ёрдамни Қирғизистоннинг янги раҳбарияти билан муҳокама қилган.\nПетерле бу масалани Президент ва бош вазир вазифаларини бажараётган Қурманбек Бакиев, ички ишлар вазири вазифасини бажараётган Темир Субанов ҳамда ташқи ишлар вазири вазифасини бажараётган Роза Ўтинбоева билан Бишкекда бўлиб ўтган учрашув чоғида муҳокама қилган.\nЕХҲТ матубот котибининг маълум қилишича, Петерле Қирғизистонда хавфсизлик ва деморактик жараённи мустаҳкамлашга фуқаролик жамиятини жалб этиш лозимлигини қайд этган.\nБугун ЕХҲТ бош котиби Ян Кубиснинг Бешкекка келиши кутилмоқда.\nАйни пайтда, Қирғизистон марказий сайлов комиссияси яқинда ўтказилган парламент сайловлари натижаларини ҳақиқий деб топгани ва мамлакатнинг янги сайланган парламенти ўзининг биринчи сессиясини ўтказгани ҳақида хабар қилинмоқда.


«Икки мамлакат етакчилари Ўзбекистон-Қозоғистон стратегик шериклик муносабатларининг бугунги ҳолати ва истиқболларини муҳокама қилиб, минтақавий ва халқаро аҳамиятга молик долзарб масалалар юзасидан фикр алмашдилар.\nИкки томонлама савдо ҳажмини ошириш ва товар айирбошлашнинг ўзаро келишилган кўрсаткичларига эришиш учун қулай шароитлар шакллантиришни давом эттириш, қабул қилинган қўшма “Йўл харитаси” доирасида саноат, энергетика, қишлоқ хўжалиги ва транспорт соҳаларида кооперация бўйича устувор лойиҳаларни амалга оширишга кўмаклашиш, ҳудудлараро алоқалар ва гуманитар алмашинувларни қўллаб-қувватлаш муҳимлиги қайд этилди», дейилади президент матбуот хизмати хабарида.\nШунингдек, минтақавий шерикликни, жумладан, 2019 йил ноябрь ойида Тошкент шаҳрида ўтказилган Марказий Осиё давлатлари раҳбарларининг иккинчи Маслаҳат учрашуви якунида эришилган келишувлар асосида илгари суриш масалаларига тўхталиб ўтилган.\nБундан ташқари, МДҲ доирасидаги ўзаро манфаатли ҳамкорликнинг асосий йўналишлари кўриб чиқилган.\nСуҳбат чоғида Шавкат Мирзиёев ва Нурсултон Назарбоев қардош Ўзбекистон ва Қозоғистон халқлари ўртасида яхши қўшничилик ришталари ва ҳар томонлама алоқаларни мустаҳкамлашда доимо қатъий эканликларини яна бир бор таъкидлашган.\nУчрашув ҳар доимгидек очиқ ва дўстона руҳда ўтган.\nНазарбоев ўзига умрбод берилган лавозимдан воз кечди


Каталонияликларнинг 90 фоизи тақиқланган референдумда мустақиллик учун овоз берди\n14 август 2020, Тошкент вақти: 19:57\nРеферендум ўтказилган кун оқшоми. Барселона, 1-октябрь, 2017 йил.\nКаталония мухтор вилояти расмийлари Испания таркибидан ажралиб чиқиш учун рухсат этилмаган референдумда қатнашганларнинг 90 фоизи мустақиллик учун овоз бергани ҳақида хабар тарқатди. Ушбу натижа вилоят раҳбарининг бир томонлама мустақиллик эълон қилишига имкон беради.\nКаталония ҳукумати раиси Карлес Пуижмонт 1 октябрь кунги зўровонликлар остида ўтган референдумнинг дастлабки натижаларини эълон қилишдан олдин телевидение орқали мурожаат қилди ҳамда “ушбу умид ва ҳақсизликка тўла кунда Каталония халқи республика шаклидаги мустақил давлатга эга бўлиш ҳуқуқини қўлга киритди”, деб айтди.\n– Менинг ҳукуматим яқин кунларда бугунги овоз бериш натижаларини халқимизнинг суверенитети асоси бўлган Каталония парламентига юборади. Парламент референдум тўғрисидаги қонунга асосан иш олиб боради, – дея қўшимча қилди у.\nРеферендум олдидан ўтказилган сўров натижаларига кўра, 7,5 миллион аҳолининг фақат 40 фоизигина мустақилликни қўллаб-қувватлаётгани, лекин кўпчилик референдим ўтказилишини ёқлаётгани маълум бўлди.\nХорди Трулл, Каталония мухтор вилояти маъмурияти воизи:\n“Ҳисоблаш натижаларига кўра, 2,020,144 киши “ҳа” деб овоз берди, бу Каталония мустақиллигини ёқлаб овоз берганларнинг 90 фоизидир. 176,566 киши ёки жами овоз берувчиларнинг 7,8 фоизи “Йўқ” деб овоз берди”.\nРеферундум ўтказилишига қарши бўлган кишиларнинг аксарияти овоз бермасликни маъқул кўриши кутилаётган эди. Бу эса “ҳа” деб овоз берувчилар кўпчиликни ташкил қилишига сабаб бўлди.\nРеферендум ва полициянинг унга йўл бермаслик борасидаги хатти-ҳаракатлари Каталония ва Испаниянинг қолган қисмидаги вазиятни ҳам кескинлаштирди.\nИспания конституцион суди референдумни тақиқлади ва уни 1978 йили қабул қилинган конституцияга зид, деган қарор чиқарди. Испанияда ушбу конституция асосида диктатор генерал Франциско Франко ўлимидан сўнг демократия тикланган эди.\nКаталония ҳокимият идораларига кўра, референдум ўтказилаётган пайтда 884 нафар кишига “тиббий хизмат кўрсатиш талаб этилди”, чунки полиция жамоат биноларидан сайлов участкаси сифатида фойдаланишнинг олдини олиш учун рейдлар ўтказди.\nПолиция ходимларидан ҳам 33 киши жароҳат олгани хабар қилинди.\nМаълумотларда айтилишча, полиция сайлов участкаларига ёриб кирди ҳамда Барселона марказида тўқнашув содир бўлгач, резина ўқлар отди.\n“Озодлик” радиосининг Беларусдаги мухбири Алексей Знаткевичнинг билдиришича, Барселона шаҳрининг Равал туманида қариялар уйида аҳоли билан полиция ўртасида тўқнашув юз берди. У ерда ҳеч қанақа сайлов участкаси йўқ эди.\nИспания бош вазири Мариано Рахой, “биз қилишимиз керак бўлган ишни қилдик”, деб айтди.\nМаргаритис Схинас, Европа Иттифоқи коммиссияси президенти Жан-Клод Юнкернинг матбуот котиби:\n“Испания конституциясига кўра, кеча Каталонияда ўтказилган референдум ноқонунийдир. Президент Юнкер Европа Комиссияси номидан бир неча бор такрорлаганидай, бу – Испаниянинг ички иши ва у Испания конституцияси асосида ҳал этилиши керак”.\nОвоз бериб бўлинган ва тартибсизликлар рўй бергандан сўнг мустақилликни ёқловчи ташкилотлар ва касаба уюшмалари вилоятда 3 октябрь куни ялпи иш ташлаш даъвати билан чиқди.\n“Барселона” футбол командаси “Лас-Палмас” клубини томошабинларсиз ўтказилган ўйинда ютди. Клуб президенти полициянинг сайловчиларга нисбатан зўровонлик ишлатганига норозилик белгиси сифатида ўйин ёпиқ эшик ортида ўтказилишини эълон қилди.\nРеферендумни очиқдан-очиқ қўллаб қувватлаган “Барселона” командаси ўйинни қолдирмоқчи ҳам бўлди, аммо Испания футбол лигаси бу талабни рад этди.


Афғонистонда 'Натодан кейинги ҳаёт' - саёҳатнома - BBC News O'zbek\nАфғонистонда 'Натодан кейинги ҳаёт' - саёҳатнома\nАндрю Норз Би-би-си, Афғонистон\nДеҳқон Ҳожи Зерак меҳмонини Афғонистон шарқидаги паштунлар сингари қаршилайди.\nАввалига меҳмоннинг елкасига ўнг қўлини қўяди, кейин эса қўл бериб обдон кўришади.\nБунақа сўрашиш - Ислом ўгитларидан бирида ҳар икки кўришаётган инсоннинг гуноҳларини тўкиш йўли деб ҳам талқин қилинади.\nАммо Ҳожи Зерак учун меҳмон бир маънода кутилмаган меҳмондир.\nБу кутилмаган меҳмон маҳаллий туман ҳокими ва у бир ўзи эмас, бир неча қуролланган полиция ходимлари ва узун таёқлар кўтариб олган ишчилар билан келган.\nУлар Нангарҳордаги бу кўздан йироқ бўлгага Ҳожи Зеракнинг кўкнори даласини вайрон қилгани келишган.\nБу далаларда етиштириладиган қорадори Оврўпонинг героинга талабини қондиради, аммо ноқонунийдир.\nАммо Афғонистонда ҳамма нарса ҳам биринчи бор кўзга ташлангани каби бўлавермайди.\nҲожи Зерак бошқа чорам йўқ деса ҳам чорасиз одамга ўхшамайди.\nИшчилар ишга тушишади. Яшил кўсакчаларга ўхшаш кўкнори меваларини ер билан яксон қила бошлайдилар. Бир-бирларини шоширадилар.\nПолиция ходимлари уларни қўриқлаб туради.\nБу минтақалар Толибларга тегишли. Гиёҳванд моддалар савдосига солинган солиқлар Толиблар қудратига қудрат қўшади.\nЎтган ҳафталар Покистон билан чегара ҳудуддаги кўкнори далаларида бир неча ишчилар отиб ўлдирилган.\nБу гал эса ишчиларнинг асабийлашганича бор. Ахир, уларни хориж телевизион каналлари суратга туширмоқдалар.\nАммо кўп ўтмай улар ишни тўхтатишади ва далаларни тарк этишади.\nИшчилар вайрон қилган кўкнори экинларининг аксарияти аллақачон гуллаб, уруғлаб ва ҳатто ҳосили ҳам териб олинган.\nМаҳаллий мулозимлар бир неча далани вайрон қилишади, аммо деҳқон ҳосилнинг деярли барчасини ўзида олиб қолади.\nАфғон мулозимлари кўпроқ далаларни вайрон қилгулик захирага эга эмас.\nБунинг устига бангивор моддалардан тушадиган мўмай даромадни барбод қилиш учун уларда хоҳиш ҳам йўқ.\nМен бу бағоят гўзал адирларга етти йил аввал келгандим.\nЎшанда гиёҳванд моддалар етиштириш жуда қисқариб бораётганди.\nОб-ҳавонинг ёмон келгани ва ўсимликларга ўлат теккани ҳам деҳқонларга бошқа имкониятлар яратаётгандай эди.\nАммо бу йил Бирлашган Миллатларнинг Гиёҳванд моддаларни назорат етиш ташкилотига кўра, Нангарҳорда кўкнори етиштириш юқориламоқда.\nБиз бу ерда кўп турмаймиз. Бизга хабар келишича, масжидларда қишлоқ аҳлига хорижликлар келгани ва улардан огоҳ бўлиш ҳақида эълон қилинган.\nАфғон полицияси Ғарб солиқ тўловчилари пулига келган машиналари ҳайдашади.\nАммо полиция бўлгани билан, айни минтақада улар назоратни ўз дастларига олишганми йўқми, аниқ эмас.\nБиз Америка аскарларининг бўшаб қолган текширув нуқталаридан ўтамиз.\nУзоқда Тора Бора чўққилари... худди шу минтақада Усама Бин Лоден Американинг бомбардимонига туриб берган ва 2001 йилда Покистонга ўтиб яширинганди.\nБу ерда нимадир якунига етаётганини ҳис қиласиз. Яна бир империя яна бир бор бу адирларни босиб олишга уриниб кўрди.\nАмерикаликлар Нангарҳорда назоратни январ ойида Афғон полициясига топширишганди.\nЯкшанба куни НАТОнинг Чикагодаги олиймақом йиғини Афғонистондаги амалиётларга бир маънода якунни ишлаб чиқади ва ким ҳамда қандай қилиб бу мамлакатдаги тараққиётни молиявий таъминлаб туриши бўйича ҳам қарор бериши керак.\nЖалалободга йўлимиз тушади. Бу ерда вазият яхшироқ... Шаҳар ва минтақа ўзининг мевалари билан донг таратган. Кўчаларда ҳаёт қайнайди. Аммо вазият барибир қалтис...Бу барқарорлик қанча давом этади, ҳеч ким билмайди.\nШаҳарда биргина филм студияси бор, Шайқ Нетворкда бир неча филм ишланди.\nАммо бу филмларни кўрсатгани кинотеатр йўқ. 1990 йиллар фуқаролар урушида барчаси ёпилганди. Шунда ҳам филмлар ДВДларда тарқайди.\nУлар баланд деворлар ортида, кучли қуролланган қўриқчилар ёрдамида ишлашади.\nУлар аёллар ролларида ўйнаш учун акётрларни Покистондан таклиф қилишади. Бу ерда анъаналар кучли ва аёл кишининг филмда ўйнаши тасаввурга сиғмайдиган ҳолат.\nТолиблар дағдаға қилиб хат ёзишади. Директор Раҳимуллаҳ Сапига кўра, НАТО чиқиб кетиши билан нима бўлади, у билмайди, қаттиқ хавотирда эканини айтади.\nАмерикаликлар ҳамон шу ерда. Асосий база ҳаво қўналғасида...Айнан шу ердан парвоз қилган тикучарлар Усама Бин Лоденни ўлдириб қайтганди. Аммо бу ерга Толиблар ҳужум қилишди. Бу ерда Покистоннинг қабила минтақаларини онда-сонда бомба ҳужумларига тутадиган дрон учоқлар ҳам жойлашган.\nКатта йўлнинг нариги четида эса крикет ўйини... Тепада дрон учоғи парвоз қилади. Деярли ҳеч ким осмонга қизиқиб қарамайди.\nАмерикалик ва уларнинг иттифоқчилари бу мамлакатни ташлаб кетмоқда. Нангарҳорда эса аксарият ўз кунини ўзи кўриши кераклигини билади, хавотир қилади...\nАфғонистон шимоли яна бир ҳалокатли ҳужумга саҳна бўлди\nАфғонистонда тинчлик музокарачиси ўлдирилди


18:50 / 09.01.2018\nЖорий йилнинг 8 январь кунидан бошлаб Тошкент метрополитени бекатларида вагонлар қатновидаги оралиқ вақтларни кўрсатиб турувчи соат (табло) вақтинча ишламайди. Бу ҳақда Kun.uz мухбири хабар беради.\n«Тошкент метрополитени» ДУК вакилининг айтишича, режадаги профилактика ишлари туфайли бекатлардаги табло 20 январгача ишламайди. Маълум қилинишича, шундай профилактика ишлар ҳар беш йилда бир марта ўтказиб турилиши одатий тусга кирган.\nБундан аввал, Тошкентдаги Сергели тумани йўналишида янги метро станцияси қурилиши ҳақида хабар берилганди. Шунингдек, ОАВда унга Тожикистон Республикаси билан икки томонлама ҳамкорликни ривожлантиришга бўлган юксак эҳтиром намойиши сифатида севимли тожик шоири ва Тожикистон қаҳрамони Мирзо Турсунзода номи берилгани ҳақида айтилган.\nKun.uz ахборот манбаси қатор янги метро станцияларининг ишчи номлари ҳақида маълумот берди. Унга кўра, Юнусобод линиясидаги янги станциялар Файзулла Хўжаев, Юнусобод, Туркистон дея номланади. Сергели линиясидаги янги станцияларнинг ишчи номлари эса - Ипподром, Олмазор, Чоштепа, Турсунзода, Сергели, Эҳтиром.


Қизил майдонда Ғалаба паради бўлиб ўтди - BBC News O'zbek\nImage caption Парадни томоша қилган МДҲ раҳбарлари орасида Ўзбекистон президенти йўқ эди\nИккинчи жаҳон урушидаги ғалабанинг 65 йиллигига бағишланган ҳарбий парадда биринчи марта тўрт Нато давлатидан келган қўшинлар ҳам иштирок этган.\nБритания, Франса, Польша ва АҚШ аскарлари Москванинг Қизил Майдони бўйлаб рус қўшинлари билан бир сафда қадам ташлашган.\nПарадда йигирмага яқин хорижий ҳукумат ва давлат раҳбарлари, жумладан, Олмония канцлери Ангела Меркел ҳам бор эди.\nУнда 10 минг рус қўшинлари, шунингдек, танклар, олис масофага учувчи ракеталар ва 127 та ҳарбий учоқ олиб ўтилган.\nБи-би-сининг Москвадаги мухбирига кўра, бу Иккинчи жаҳон урушидан буён Россия ҳарбий қудратининг энг йирик намойиши эди.\nРоссия Президенти Дмитрий Медведев ўз нутқида Иккинчи жаҳон урушининг хотиралари "бизларни бирдамликка ундаши"ни айтди.\n"Тинчлик ҳануз омонат ва урушлар бирданига бошланмаслигини ёдда тутиш бизнинг бурчимиздир... фақат биргаликдагина замонавий таҳдидларга қарши тура оламиз".\nБи-би-си мухбири Ричард Галпинга кўра, бир пайтлар Совет Иттифоқининг юраги саналган Қизил майдондаги парадда хорижий аскарларнинг иштирок этиши жуда ҳам мажозий ва совуқ урушдаги рақобатнинг қанчалик ортда қолганини намойиш қилади.\nҒарбдаги иттифоқчилар Ғалаба кунини 8 майда нишонлашади, аммо Россия нацистлар Олмонияси расман таслим бўлган кун - 9 майни байрам қилади.\nБритан ҳарбийлари вакили Би-би-сига парадда иштирок этаётганларидан мамнунликлари, собиқ иттифоқчилар нацистларни биргаликда енгишгани ва шунинг учун ҳам бу воқеанинг 65-санасида бирга бўлишларининг муҳимлигини айтган.\nАммо парадни томоша қилганлар орасида Британиянинг юқори мартабали вакили бўлмаган.\nИшончли манбаънинг Би-би-сига айтишича, Россия ҳукумати Шаҳзода Чарлзнинг парадда иштирок этиш таклифини рад этган, аммо нима учун рад этилгани маълум эмас.\nФранса Президенти Николас Саркози ва Италия Бош вазири Силвио Берлускони Оврўпо Иттифоқининг пул бирлиги - евро атрофидаги инқироз сабаб Москвага сафарларини бекор қилишган.\nКаримов парадга бормади\nЎзбекистон Президенти Ислом Каримов Москвадаги ҳарбий парад ва МДҲ раҳбарларининг норасмий олиймақом учрашувидан четда қолган ягона Марказий Осиё раҳбари бўлган.\nЎзбекистон парадга қўшин ҳам юбормаган.\nМинтақадаги Коллектив Хавфсизлик ташкилотига аъзо бошқа давлатлар ҳарбийлари - қирғиз, қозоқ ва тожик аскарлари Қизил майдондаги парадда иштирок этганлар.\nМосквадаги мухбиримизга кўра, ўзбекистонликлар парадда қатнашган уруш фахрийлари орасида ҳам кўзга ташланмаган.\nТантаналарни Қизил майдондаги Матбуот марказида кузатган мухбиримиз Давлат Қудратнинг айтишича, ташкилотчилар сўнгги дақиқаларга қадар Ўзбекистон Президентининг Москвага келаётганини айтишган ва экранда унинг учоғи Тошкентдан учгани ҳақидаги қайд пайдо бўлган.\nАммо Ўзбекистон учоғи қўнган пайт, ундан Бош вазир Шавкат Мирзиёев тушиб келган.\nАйни пайтда Президент Каримов якшанба куни Тошкентдаги "Хотира" майдонига ташриф буюриб, "Мотамсаро она" ҳайкали пойига гулчамбар қўйган.\nЖаноб Каримов байрамнинг аҳамияти ҳақида гапириб, нима учун Москвага бормаганига ҳам изоҳ бериб ўтган.\nЎзА давлат хабар агентлиги унинг "айни шу кунда мен мен эл-юртимиз билан бирга бўлиб... бутун халқимизни ана шу сана билан табриклашни муқаддас бурчим деб биламан" деган сўзларини келтиради.


Об-ҳаво маълумоти: кунлар яна илий бошлайди\n08.02.2018 17:48 0 889\nЎзбекистон гидрометеорология хизмати марказининг хабар қилишича, 9 февраль куни Тошкент шаҳрида ҳаво ўзгариб туради, ёғингарчилик кутилмайди. Ҳаво ҳарорати кечаси -7 ... -5 даража, кундузи +7 ... +9 даража илиқ бўлади. Сониясига 5-10 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Нукусда ҳаво ҳарорати кечаси -14 ... -9 даража, кундузи -2 ... +3 даража илиқ бўлади. Урганчда эса кечаси -12 ... -7, кундузи +1 ... +6 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси -7 ... -2 даража, кундузи +7 ... +12 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси -7 ... -2 даража, кундузи +7 ... +12 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси -7 ... -2 даража, кундузи +8 ... +13 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, ёғингарчилик кутилмайди. Ҳаво ҳарорати кечаси -14 ... -9 даража, кундузи -7 ... -2 даража совуқ бўлади. Нурафшонда эса кечаси -7 ... -2 даража, кундузи +7 ... +12 даража илиши мумкин. Сониясига 5-10 метр тезликда шамол эсади, 12-17 метргача кучайиши мумкин.